sagorsarker/bangla-wikipedia huggingface dataset:
লীলাবতী (অভিনেত্রী)

লীনা সিকুইরা (১৯৩৭ – ৮ই ডিসেম্বর ২০২৩), যিনি লীলাবতী নামে পরিচিত, একজন ভারতীয় অভিনেত্রী ও প্রযোজক ছিলেন, যিনি মূলত কন্নড় এবং তামিল চলচ্চিত্রে কাজ করেছেন। পাশাপাশি তিনি কয়েকটি তেলুগু, মালয়ালম এবং তুলু চলচ্চিত্রেও কাজ করেছিলেন। থিয়েটারে কাজ করার পর, লীলাবতী "নাগকন্নিকা" (১৯৪৯) ছবিতে শিশুশিল্পীর একটি ছোট ভূমিকায় অভিনয়ের মাধ্যমে চলচ্চিত্রে আত্মপ্রকাশ করেন। পাঁচ দশকেরও বেশি সময় ধরে তিনি তাঁর অভিনয় জীবনে ৬০০ টিরও বেশি ছবিতে (শুধুমাত্র কন্নড় ভাষায় ৪০০ টিরও বেশি) অভিনয় করেছেন।
লীলাবতী "রানি হোন্নাম্মা", "ভক্ত কুম্বারা", "ভালার পিরাই", "মানা মেচ্চিদা মাদাদি" এবং "সানথা থুকারমের" মতো চলচ্চিত্রে প্রধান অভিনেত্রী হিসেবে অনেক স্মরণীয় অভিনয়ের জন্য পরিচিত। ১৯৭০-এর দশকের গোড়ার দিকে, তিনি পার্শ্বচরিত্রে অভিনয়ের দিকে চলে যান এবং "গেজে পুজে", "উপাসনে", "নাগরহাভু", "বসন্ত গীথা", "শ্রাবণ বান্থু" এবং "এরাদু নক্ষত্রগালু" চলচ্চিত্রে অভিনয় করেন। তিনি ১৯৯৯ সালে ডঃ রাজকুমার পুরস্কার এবং ফিল্মফেয়ার পুরস্কার দক্ষিণ লাভ করেন।
লীনা সেকুইরা কর্ণাটকের দক্ষিণ কন্নড় জেলার বেলথানগড়ি শহরের মুরা গ্রামে জন্মগ্রহণ করেন, এটি তখন মাদ্রাজ প্রেসিডেন্সির অংশ ছিল। ৬ বছর বয়সে তিনি বাবা-মাকে হারান। লীনা এবং তাঁর বোন অ্যাঞ্জেলিনা সিকুইরা তাঁদের এক সম্পর্কিত বড় ভাইয়ের তত্ত্বাবধানে বড় হয়েছেন। দুই বোনেরই নাচের প্রতি আগ্রহ ছিল এবং তাঁরা দুজনেই নাচের প্রশিক্ষণ দিয়ে জীবিকা নির্বাহ করতেন।
লীলাবতী "চঞ্চলা কুমারী" এবং তারপরে শঙ্কর সিং-এর চলচ্চিত্র "নাগা কন্নিকাতে" ছোট ভূমিকায় অভিনয় করেছিলেন। পরে তিনি মহালিঙ্গ ভাগবথরের "শ্রী সাহিত্য সাম্রাজ্য নাট্য কোম্পানিতে" যোগ দেন। তিনি সুব্বাইনাইডুর ১৯৫৮ সালের "ভক্ত প্রহ্লাদ", "মাঙ্গল্য যোগ", "ধর্ম বিজয়া" এবং "রণধীর কান্তিরভা" চলচ্চিত্রে অভিনয় করার সুযোগ পান। "রানী হোন্নাম্মা"-তে অভিনয় করেই লীলাবতী একজন পুরাদস্তুর নায়িকা হয়ে ওঠেন এবং "সানথা থুকারম", "কান্থেরেদু নোডু", "কৈভারা মহাত্মে", "গালি গোপুরা", "কন্যারথনা", "কুলবধূ", "বীর কেশরী" এবং "মানাদি মেচিদা-র মতো অনেক চলচ্চিত্রে অভিনয় করেন।" তিনি অসংখ্য ছবিতে গুরুত্বপূর্ণ পার্শ্ব চরিত্রে অভিনয় করেছেন এবং "গেজ্জে পুজে" ও "ডক্টর কৃষ্ণা" চলচ্চিত্রের জন্য কর্ণাটক রাজ্য পুরস্কার পেয়েছেন।
রাজকুমারের সাথে বিভিন্ন ছবিতে নায়িকা হিসেবে কাজ করার বিরল গৌরব অর্জন করেছিলেন লীলাবতী। এছাড়াও তিনি রাজকুমারের সঙ্গে অন্যান্য চরিত্রে, যেমন কন্যা ("ভূদনা"), পুত্রবধূ ("কিত্তুর চেন্নাম্মা"), বোন ("বৎসল্য"), ভাতৃবধূ ("প্রেমাময়ীতে" বড় ভাইয়ের স্ত্রী এবং "কালিথারু হেনেতে ছোট ভাইয়ের স্ত্রী)", পিসি ("শ্রাবণ বান্থু"), এবং শাশুড়ি ("বসন্ত গীতা", "না নিন্না মারেয়ালারে" এবং "জোয়ালামুখী") হিসেবে অভিনয় করেছেন।
লীলাবতী ২০২৩ সালের ৮ই ডিসেম্বর বেঙ্গালুরুর উপকণ্ঠে নেলমঙ্গলার একটি বেসরকারি হাসপাতালে ৮৬ বছর বয়সে মারা যান।
ইয়োশিতোকি ওইমা

ইয়োশিতোকি ওইমা (大今 良時, জন্ম ১৫ মার্চ, ১৯৮৯) একজন জাপানি মাঙ্গাকা ও লেখিকা। তিনি মূলত তার জনপ্রিয় মাঙ্গা সিরিজ "আ সাইলেন্ট ভয়েস" এবং "টু ইউর ইটার্নিটি" এর জন্য সর্বাধিক পরিচিত। তার রচনাশৈলী এবং কাহিনির গভীরতা পাঠকদের মধ্যে ব্যাপক প্রশংসা অর্জন করেছে।
ওইমা ১৯৮৯ সালের ১৫ মার্চ জাপানের ওগাকিতে জন্মগ্রহণ করেন। তিনি তার মায়ের তৃতীয় কন্যা। ওইমার এক বড় বোন এবং এক বড় ভাই রয়েছে। ওইমার মা ছিলেন একজন সাংকেতিক ভাষা বিশেষজ্ঞ এবং দোভাষী যার থেকে ওইমা "আ সাইলেন্ট ভয়েস" মাঙ্গা সিরিজটি লেখার জন্য অনুপ্রাণিত হন। ওইমার এই মাঙ্গা সিরিজতে তার মা এবং বোনের গুরুত্বপূর্ন প্রভাব ছিল। 
তার রচিত প্রথম পূর্ণাঙ্গ মাঙ্গা ছিল "মারডক স্ক্র্যাম্বল", যা স্থানীয় লেখক "টো উবুকাতার" লেখা সমনামের উপন্যাসের সচিত্র মাঙ্গা রূপান্তর ছিল। তার এই মাঙ্গা রূপান্তর রচনা ২০০৯ সালে প্রকাশিত হয়েছিল। তিনি অ্যাটাক অন টাইটান নামক জনপ্রিয় জাপানি মাঙ্গা ধারাবাহিকের নবম পর্বের শেষে দৃশ্যের চিত্রায়নের দায়িত্ব পালন করেছিলেন। 
"আ সাইলেন্ট ভয়েস" -এর সাফল্যের পর, ইয়োশিতোকি ওইমা অন্যান্য মাঙ্গা শিল্পীদের সাথে "ওরে নো ১০০-ওয়েম!!" নামক একটি মাঙ্গায় কাজ করেন। ২০১৬ সালে ইয়োশিতোকি ওইমা তার তৃতীয় পূর্ণাঙ্গ মাঙ্গা সিরিজ "টু ইওর ইটার্নিটি" প্রকাশ করেন।
২০১৫ সালে, ইয়োশিতোকি ওইমা "আ সাইলেন্ট ভয়েস" -এর জন্য তেজুকা ওসামু সাংস্কৃতিক পুরস্কারে নব্য শিল্পী বা "নিউ ক্রিয়েটরের" পুরস্কার জিতেছিলেন। এর এক বছর পরই "আ সাইলেন্ট ভয়েস" -কে আইজনার পুরস্কার এবং রুডলফ-ডার্কস-পুরস্কারে সম্মানিত করা হয়। ২০১৭ এবং ২০১৮ সালে ম্যাক্স অ্যান্ড মরিটজ পুরস্কারের জন্য এই মাঙ্গাটি মনোনীত হয়। ২০১৮ সালে তিনি ফ্রেঞ্চ জাপান এক্সপোতে "আ সাইলেন্ট ভয়েস" -এর জন্য "দারুমা ডি'অর মাঙ্গা" সম্মাননা এবং "টু ইওর ইটার্নিটি" -এর রচয়িতা হিসাবে "দারুমা দে লা মিলুর নুভেল সেরি" সম্মাননা পেয়েছিলেন।
মালিন লেভানন

মালিন ভলকানো লেভানন (জন্ম: ১২ নভেম্বর ১৯৭৭), যিনি মালিন ভলকানো নামেও পরিচিত, তিনি একজন সুইডিশ অভিনেত্রী।
তিনি ডালার্নার গ্যাগনেফ অঞ্চলে বড় হয়ে ওঠেন। মালিন আট বছর বয়স থেকেই তার গ্রামে অনুষ্ঠিত বার্ষিক গ্রীষ্মকালীন নাটকে অভিনয় করতেন। তিনি জের্জি গ্রোটোস্কির কাছ থেকে নাট্য শিক্ষাবিদ্যা অধ্যয়ন করেছেন এবং মাইক লেইয়ের চলচ্চিত্রের পদ্ধতির অনুসরতন করেন। 
"তজুভেদার" চলচ্চিত্রে "মিন্না" চরিত্রে অভিনয়ের জন্য লেভানন ২০১৬ সালের সেরা মহিলা প্রধান চরিত্র হিসাবে "গুল্ডব্যাগেন" পুরস্কার পেয়েছিলেন। "তজুভেদার" ছবিটি মোট পাঁচটি গুলডব্যাগেন পুরস্কার জিতেছে। একই বছর তিনি "ফ্লকেন" চলচ্চিত্রে মাম্যান চরিত্রে অভিনয় করেন। এই চলচ্চিত্রে মালিন ও তার সহকর্মী ইভা মেলান্ডার তাদের অভিনয়ের জন্য বছরের সেরা চলচ্চিত্র জুটি হিসাবে ফিল্ম পাবলিকানিস্টর্নাস পুরস্কার জিতে নেন। লেভানন আনা ওডেলের সাথে "অ্যাটারট্রাফেন" ছবিতেও অভিনয় করেছেন, যা ২০১৩ সালে ভেনিস চলচ্চিত্র উৎসবে "ক্রিটিকেরপ্রিস্টেট" বিভাগে এবং "সেরা প্রথম চলচ্চিত্র" হিসাবে পুরস্কার জিতেছিল। "অ্যাটারট্রাফেন" সেরা চলচ্চিত্র হিসেবে গুল্ডব্যাগেন পুরস্কারও জিতেছে। ২০১৬ সালে লেভানন বার্লিনে নর্দার্ন লাইটস অনুষ্ঠানে পুরস্কার জিতেছিলেন। 
লেভানন ইতালীয় চলচ্চিত্র "পর্নোড্রোম - উনা স্টোরিয়া ডাল ভিভোতে" এক গায়িকার ভূমিকায় অভিনয় করেছিলেন, যা ছিল এই চলচ্চিত্রের প্রধান মহিলা চরিত্র। তিনি "আই স্কুগান অ্যাভ ভারমেন" ছবিতে মিয়া চরিত্রে অভিনয় করেছেন।
২০১১ সালে, লেভানন এসভিটি টিভি চ্যানেলে সম্প্রচারিত ধারাবাহিক "অ্যানো ১৯৭০"-এ অভিনয় করেছিলেন। দ্যা ব্রিজ নামক টিভি ধারাবাহিকে তিনি ফিলিপ্পা চরিত্রে অভিনয় করেছিলেন। ২০১২ সালে, লেভানন এক জনিপ্রিয় উপন্যাসের উপর ভিত্তি করে নির্মিত চলচ্চিত্র "গ্লান্টান-" এ কিয়া চরিত্রে অভিনয় করেছিলেন। তিনি স্টকহোম আন্তর্জাতিক চলচ্চিত্র উৎসবে সম্মাননা পুরস্কার জিতেছেন। 
২০১৬ সালে, তিনি সিসি ফোরস এবং পিটার স্টর্মেয়ারের বিপরীতে "ব্ল্যাক উইডোজে" টিভি ধারাবাহিকে অভিনয় করেন। এই ধারাবাহিকটি "টিভি থ্রী" চ্যানেলে সম্প্রচারিত হয়েছিল।
বাঁশখালী ঋষিধাম

বাঁশখালী ঋষিধাম বাংলাদেশের চট্টগ্রামের বাঁশখালীতে অবস্থিত একটি প্রাচীন তীর্থস্থান, যা সনাতন ধর্মাবলম্বীদের জন্য বিশেষভাবে গুরুত্বপূর্ণ। 
এটি শ্রীমৎ স্বামী অদ্বৈতানন্দ পুরী মহারাজ কর্তৃক প্রতিষ্ঠিত হয় এবং এখানে প্রতি তিন বছর পর পর ঋষিকুম্ভ মেলা ও কুম্ভমেলা অনুষ্ঠিত হয়। বাংলাদেশের মধ্যে এটি একমাত্র স্থান যেখানে এই ধরনের ধর্মীয় কুম্ভমেলা আয়োজন করা হয়।
বাঁশখালী ঋষিধাম প্রতিষ্ঠার মূল পরিকল্পনা করেন শ্রীমৎ স্বামী অদ্বৈতানন্দ পুরী মহারাজ, যিনি ১৯৪৮ সালে চট্টগ্রামের জঙ্গল কোকদণ্ডী এলাকায় এটি প্রতিষ্ঠা করেন। তাঁর গুরু শ্রীমৎ স্বামী জগদানন্দ পুরী মহারাজের নির্দেশে তিনি এই স্থানে একটি ধর্মীয় কেন্দ্র গড়ে তোলেন, যেখানে ভক্তরা আধ্যাত্মিক শিক্ষা ও সেবাধর্মে নিজেকে নিয়োজিত করতে পারে। 
১৯৫৭ সালে এখানে প্রথমবারের মতো ঋষিকুম্ভ মেলা অনুষ্ঠিত হয়। এটি প্রতি তিন বছর অন্তর পালিত হয় এবং এতে ভারত, নেপাল, ভুটান, শ্রীলঙ্কা সহ বিভিন্ন দেশের সাধু, সন্ন্যাসী ও ভক্তরা অংশগ্রহণ করেন।
বাঁশখালী ঋষিধাম সনাতন ধর্মের গুরুত্বপূর্ণ তীর্থস্থান হিসেবে বিবেচিত হয়। এখানে আয়োজিত কুম্ভমেলা ভারতের হরিদ্বার, প্রয়াগরাজ, নাসিক, এবং উজ্জয়িনীর কুম্ভমেলার ন্যায় তিন বছর পর পর পালিত হয়। সনাতন ধর্মালম্বীদের বিশ্বাস অনুযায়ী, এই স্থান আধ্যাত্মিক শক্তির অন্যতম কেন্দ্র এবং পুণ্যস্নানের মাধ্যমে আত্মশুদ্ধি লাভ করা যায়।
ঋষিধামের মূল মন্দিরটি সুউচ্চ চূড়া বিশিষ্ট এবং প্রাকৃতিক সৌন্দর্যে ঘেরা। এটি প্রায় ৩২ একর জায়গাজুড়ে বিস্তৃত। মন্দির চত্বরে তিনটি পবিত্র জলাধার আছে:
এই জলাধারগুলোতে কুম্ভমেলার সময় হাজারো ভক্ত পুণ্যস্নান করেন।
প্রতি তিন বছর অন্তর বাঁশখালী ঋষিধামে ঋষিকুম্ভ ও কুম্ভমেলা অনুষ্ঠিত হয়। এটি বাংলাদেশের একমাত্র কুম্ভমেলা। লক্ষাধিক ধর্মপ্রাণ ভক্ত, সাধু, সন্ন্যাসী এই মেলায় অংশগ্রহণ করেন। ভারত, নেপাল, ভুটান এবং শ্রীলঙ্কার বিশিষ্ট ধর্মীয় বক্তারা এখানে উপস্থিত থাকেন এবং আধ্যাত্মিক আলোচনায় অংশ নেন। মেলার সময় ঋষিধাম এলাকায় বিভিন্ন ধর্মীয় ও সাংস্কৃতিক অনুষ্ঠানের আয়োজন করা হয়, যার মধ্যে রয়েছে:
চট্টগ্রাম শহর থেকে বাঁশখালী ঋষিধামে পৌঁছানোর জন্য নিন্মোক্ত পথ অনুসরণ করা যায়:
বাঁশখালী ঋষিধাম শুধুমাত্র ধর্মীয় দৃষ্টিকোণ থেকেই নয়, ঐতিহ্যবাহী সংস্কৃতি ও পর্যটনের দিক থেকেও গুরুত্বপূর্ণ। প্রতিবছর হাজার হাজার দর্শনার্থী এই স্থান পরিদর্শনে আসেন। বিশেষত কুম্ভমেলার সময় দেশের বিভিন্ন অঞ্চল থেকে ধর্মপ্রাণ মানুষ এখানে সমবেত হন।
সালোনি মালহোত্রা

সালোনি মালহোত্রা হলেন দেশিক্রু- এর প্রতিষ্ঠাতা এবং সিইও। এটি একটি আইটি-সক্ষম পরিষেবা সংস্থা যা ভারতের তামিলনাড়ু এবং কর্ণাটকের গ্রামীণ এলাকায় ব্যাক-অফিস ও সহায়তা পরিষেবা প্রদান করে। তিনি রাজ্যের গ্রামীণ অঞ্চলে বিজনেস প্রসেস আউটসোর্সিং (বিপিও) কোম্পানি প্রতিষ্ঠা করার জন্য কাজ করেছেন এবং ছোট গ্রাম থেকে পূর্বে অনভিজ্ঞ এবং অ-প্রশিক্ষণপ্রাপ্ত লোকদের নিয়োগ করেছেন।
সালোনি মহারাষ্ট্র রাজ্যের পুনে বিশ্ববিদ্যালয় থেকে তাঁর ইঞ্জিনিয়ারিং ডিগ্রি অর্জন করেছেন। তিনি দিল্লিতে অবস্থিত একটি নতুন ইন্টার-অ্যাক্টিভ মাধ্যম, "ওয়েব চাটনিতে" তাঁর কর্মজীবন শুরু করেছিলেন। তিনি আইআইটি মাদ্রাজের টিনেট গোষ্ঠীর অধ্যাপক ঝুনঝুনওয়ালার সংস্পর্শে এসে এই ধারণাটি নিয়ে কাজ শুরু করেন।
সালোনি মালহোত্রার কোম্পানি দেশিক্রু এই উদ্ভাবনী পদ্ধতির জন্য স্বীকৃতি পেয়েছে। ভারতের দক্ষিণাঞ্চলীয় রাজ্য তামিলনাড়ু, কর্ণাটক এবং গুজরাটে দেশিক্রু-এর গ্রামীণ ডেলিভারি সেন্টার রয়েছে এবং তারা এই গ্রামগুলি থেকে ৯০০ জনেরও বেশি লোককে নিয়োগ করেছে। তিনি বর্তমানে দেশিক্রু-এর পরিচালনা পর্ষদে রয়েছেন।
ইবনে হিশাম আল-আনসারী

আবু মহম্মদ আবদুল্লাহ গামাল আল-দিন বিন ইউসুফ বিন আহমদ বিন আবদুল্লাহ বিন হিশাম আল-আনসারী আল-মাসরি সাধারণত ইবনে হিশাম আল-আনসারী নামে পরিচিত (৭০৮ হিঃ – ৭৬১ হিঃ, অর্থাৎ ১৩০৯ খ্রিস্টাব্দ - ১৩৬০ খ্রিস্টাব্দ) ছিলেন আরবি ব্যাকরণের একজন মিশরীয় পণ্ডিত। তিনি আরবি ব্যাকরণের ইমামদের একজন হিসেবে বিবেচিত হন এবং তার সমকালীন পণ্ডিতদের তুলনায় বেশি খ্যাতি অর্জন করেছিলেন। তিনি জ্ঞানী, বাকপটু, ন্যায়পরায়ণ এবং ধার্মিক ছিলেন। তিনি আল-শিহাব আব্দুল লতিফ ইবনে আল-মারহিলের সঙ্গে সময় কাটাতেন এবং ইবনে আল-সিরাজের কাছে পড়তেন। তিনি আবু হায়্যান আল-আন্দালুসির কাছ থেকে জুহায়র ইবনে আবি সুলমার দিওয়ান (কবিতার সংকলন) শুনেছিলেন। কিন্তু তার কাছে বেশি সময় থাকেননি বা অন্য কিছু পড়েননি। তিনি তাজ আল-দিন আল-তাবরিজির পাঠে অংশ নেন। তিনি ইবনে জামাআর কাছ থেকে শাতিবিয়্যাহ বর্ণনা করেন এবং শাফিঈ মাযহাব অনুসরণ করতে শিখেছিলেন। তার জীবনের শেষ দিকে তিনি হাম্বলি মাযহাবে যোগ দেন এবং মৃত্যুর পাঁচ বছর আগে মুখতাসার আল-খারকি গ্রন্থটি মুখস্থ করেন। মিশরসহ বিভিন্ন অঞ্চলের মানুষ তার লেখাগুলো সংকলন করে ছাত্রদের জন্য গ্রন্থ আকারে প্রকাশ করে। তার রচনাগুলো দারুণ এবং নিখুঁত গবেষণার জন্য অনন্য ছিল। তার অসাধারণ শিক্ষাদান দক্ষতার অধিকারী ছিল। ফলে ছাত্রদের তিনি সহজে বোঝাতে পারতেন। তিনি নম্র, শান্ত স্বভাবের, অত্যন্ত দয়ালু এবং কোমল হৃদয়ের মানুষ ছিলেন।
পণ্ডিত শেখ "ইবনে হিশাম আল-আনসারী" ৭০৮ হিজরীতে জিলকদ মাসে(১৩০৯ খ্রিস্টাব্দ) কায়রোতে জন্মগ্রহণ করেন।
তিনি জ্ঞান ও পণ্ডিতদের প্রতি ভালোবাসা নিয়ে বড় হন। তাই তিনি অনেকের কাছ থেকে শিক্ষা নেন এবং কিছু সাহিত্যিক ও গুণী ব্যক্তির সঙ্গে সম্পর্ক গড়ে তোলেন।
ইবনে হাজার আল-আসকালানি উল্লেখ করেছেন যে ইবনে হিশাম তার সময়ের বেশ কয়েকজন বিশিষ্ট পণ্ডিতের কাছ থেকে জ্ঞান অর্জন করেছিলেন। তাদের নাম নিচে দেওয়া হল:-
ইবনে হিশাম আরবি ভাষায় পারদর্শী ও ব্যাকরণে বিশেষজ্ঞ ছিলেন। তার লেখা দুটি বই হল: “ "মুঘনি আল-লাবিব 'আন কুতুব আল-আরিব" " এবং “ "আওদাহ আল-মাসালিক ইলাহ আলফিয়াহ ইবনে মালিক" ”। তার রচনা মানুষের মনে জায়গা করে নিয়েছিল এবং পণ্ডিত ও লেখকদের মধ্যে তিনি মর্যাদা অর্জন করেছিলেন। তিনি জীবদ্দশাতেই বিখ্যাত হয়েছিলেন এবং মানুষ তার দিকে ঝুঁকেছিল। তার খ্যাতি শুধু মিশরের মধ্যে সীমাবদ্ধ ছিল না বরং পূর্ব ও পশ্চিমে ছড়িয়ে পড়েছিল। ইবনে হাজার আল-আসকালানি ইবনে খালদুনের উদ্ধৃতি দিয়ে বলেন: "আমরা মরক্কোতে থাকাকালীন শুনেছি যে মিশরে ইবনে হিশাম নামের একজন আরবি ভাষার পণ্ডিত আবির্ভূত হয়েছেন।
ইবনে হিশাম অসাধারণ বুদ্ধিমত্তা ও শক্তিশালী স্মৃতিশক্তির অধিকারী ছিলেন। তিনি বিজ্ঞানের বিভিন্ন বিষয়ে দক্ষতা অর্জন করেছিলেন। তার সূক্ষ্ম গবেষণা, অনন্য বিশ্লেষণ, ব্যাপক জ্ঞান এবং বক্তব্য প্রদানের দক্ষতা তাকে অন্যদের থেকে আলাদা করে তুলেছিল। তার তীক্ষ্ণ বুদ্ধি ও স্মৃতিশক্তির প্রমাণ হলো, তিনি মৃত্যুর পাঁচ বছর আগে মাত্র চার মাসেরও কম সময়ে "মুখতাসার আল-খারকি" মুখস্থ করেছিলেন।
ইবনে হিশাম ছিলেন একজন ধার্মিক পণ্ডিত। তার বিশ্বাস, ধর্মীয়তা বা আচরণ নিয়ে কোনো অভিযোগ ওঠেনি। তিনি শাফিঈ মাযহাবের অনুসারী ছিলেন। জীবনের শেষ দিকে হাম্বলি মাযহাব গ্রহণ করেন। এই ঘটনা প্রমাণ করে তিনি উভয় মাজহাবে গভীরভাবে দক্ষ ছিলেন। তিনি নম্রতা, ন্যায়পরায়ণতা, দয়া, শান্ত স্বভাব এবং কোমল হৃদয়ের অধিকারী ছিলেন। এছাড়াও তিনি ধর্মপরায়ণ, সৎ, সদাচারী এবং ন্যায়পরায়ণ ছিলেন। তিনি জ্ঞান অন্বেষণে ধৈর্যশীল ছিলেন এবং জীবনের শেষ পর্যন্ত তা চালিয়ে গিয়েছিলেন। ধৈর্য সম্পর্কে তাঁর কবিতার মধ্যে রয়েছে:
এই ভাষাতাত্ত্বিক নিম্নোক্ত কয়েকটি বই রচনা করেছেন:
ইবনে হিশাম ৭৬১ হিজরি সালের জিলকদ মাসের পঞ্চম তারিখে, শুক্রবার রাতে মারা যান।
মালিনী এন মেনন

মালিনী এন মেনন সংযুক্ত আরব আমিরাতে বসবাসকারী একজন ভারতীয় উদ্যোক্তা। তিনি আইডিইএ (পূর্বে ইণ্ডিয়ান এক্সপ্রেশনস নামে পরিচিত) এর প্রতিষ্ঠাতা এবং ব্যবস্থাপনা পরিচালক। এটি একটি ব্যবসায়িক ধারণা এবং নেটওয়ার্ক সুবিধা প্রদানকারী সংস্থা যা ব্র্যাণ্ডেড ব্যবসায়িক ইভেন্ট এবং জনসংযোগ উদ্যোগের আইপি বিকাশে নিযুক্ত, যারা স্থিতিশীল বিনিয়োগকারীদের প্রচার এবং অধিগ্রহণের ওপর দৃষ্টি নিবদ্ধ করে। এটি সংযুক্ত আরব আমিরাতের দুবাইয়ের ডিএমসিসি মুক্ত অঞ্চলের অধীনে জুমেইরাহ লেক টাওয়ারে অবস্থিত।
২০১৫ সাল থেকে, তিনি সংযুক্ত আরব আমিরাত সরকারের বেশ কয়েকটি উদ্যোগের সাথে জড়িত। তিনি দুবাই মহিলা প্রতিষ্ঠানের উদ্যোগেও অবদান রাখেন এবং গ্লোবাল উইমেন'স ফোরাম দুবাইয়ের একাধিক সংস্করণে উপদেষ্টা হিসেবে কাজ করেন। ২০১৯ সালে, সিএনবিসি আরাবিয়ার সাথে অংশীদারিত্বে, তিনি এবিএলএফ টকস টিভি সিরিজ চালু করেন, যেখানে এশীয় সরকার এবং ব্যবসায়ী নেতাদের নিয়ে ৩ মিনিটের পর্বে ছয়টি নেতৃত্বের বিষয়বস্তু নিয়ে আলোচনা করা হয়।
২০০৭ সালে, তিনি ইণ্ডিয়ান এক্সপ্রেশনস প্রতিষ্ঠা করেন, যা এখন আইডিইএ নামে পরিচিত।
২০১০ সালের মে মাসে, মালিনী মেননের কোম্পানি আইডিইএ এবং রাজেন কিলাচাঁদ নলেজ ফাউণ্ডেশনের যৌথ উদ্যোগে ভারত-সংযুক্ত আরব আমিরাত নলেজ ফোরাম প্রতিষ্ঠিত হয়, যার মাধ্যমে ভারত এবং সংযুক্ত আরব আমিরাতের মধ্যে সহযোগিতার সম্ভাব্য ক্ষেত্রগুলি নিয়ে আলোচনা করা হয়।
ভারতীয় উপমহাদেশ, মধ্যপ্রাচ্য এবং দূরপ্রাচ্যের মধ্যে এশীয় সম্পর্ক উন্নয়নে মালিনীর কাজের প্রশংসা করেছেন সংযুক্ত আরব আমিরাতের সংস্কৃতি, যুব ও সম্প্রদায় উন্নয়ন মন্ত্রী শেখ নাহায়ান মাবারক আল-নাহায়ান; সংযুক্ত আরব আমিরাতের অর্থনীতি মন্ত্রী সুলতান বিন সাঈদ আল মনসুরি; কাতারের দোহা ব্যাংকে পরিচালনা পর্ষদের চেয়ারম্যান শেখ ফাহাদ বিন মোহাম্মদ বিন জাবর আল-থানি; জিসিসি চেম্বার্স ফেডারেশনের চেয়ারম্যান এবং ওমান চেম্বার অফ কমার্স অ্যাণ্ড ইণ্ডাস্ট্রির চেয়ারম্যান খলিল আবদুল্লাহ আল খোনজি; ওমানটেলের সিইও আমের বিন আওয়াদ আল রাওয়াস প্রমুখ।
তাঁর উদ্যোগগুলি পাকিস্তান অবজারভার, জাওয়া, দ্য হিন্দু, আরব নিউজ; খালিজ টাইমস, আল বাওয়াবা,[৬] গাল্ফ টাইমস, দ্য ন্যাশনাল, পেনিনসুলা, এমিরেটস নিউ এজেন্সি, টাইমস অফ ওমান,[ গাল্ফ নিউজ,[১২] মাস্কাট ডেইলি, গাল্ফ টুডে, হেরাল্ড এবং দুবাই ক্রনিকল -এর মতো সংবাদমাধ্যমগুলি দ্বারা প্রচারিত হয়েছে, এছাড়াও আছে জনপ্রিয় টিভি অনুষ্ঠান জি কানেক্ট।
এলেনা ইপাররাগুইরে

এলেনা আলবার্টিনা ইপাররাগুইর্রে রেভোরেদো (ইকা, পেরু, ১৪ সেপ্টেম্বর ১৯৪৭) একজন পেরুর সন্ত্রাসী, যিনি সন্ত্রাসী সংগঠন সেনডেরো লুমিনোসোর উচ্চপদস্থ সদস্য। তাকে গ্রেপ্তার করা হয় ১৯৯২ সালের ১২ সেপ্টেম্বর লিমাতে, তার সঙ্গী আবিমায়েল গুজমান, যিনি ঐ সংগঠনের প্রতিষ্ঠাতা ও নেতা ছিলেন, এর সাথে।
তাকে পেরুর একটি সামরিক আদালত দ্বারা আজীবন কারাদণ্ড দেওয়া হয়। ২০০৪ সালে তাকে একটি বেসামরিক আদালতে নতুন বিচার দেওয়া হয়, কিন্তু সেই প্রক্রিয়া বিতর্কের মধ্যে শেষ হয়। ২০০৬ সালে তৃতীয় বিচার শেষে, ইপাররাগুইরে এবং গুজম্যান আবারও আজীবন কারাদণ্ডপ্রাপ্ত হন। তবে তাও, তিনি সংগঠনে মহিলাদের নিয়োগের জন্য দায়ী ছিলেন। ইপাররাগুইর্রে ২০১০ সালে আবিমায়েল গুজমানের সাথে বিবাহবন্ধনে আবদ্ধ হন।
ইপারাগুইর্রে, শাইনিং পাথের একটি প্রধান মহিলা ব্যক্তিত্ব, দ্বিতীয়-অধিনায়ক হয়ে ওঠেন এবং ১৯৮৮ সালে প্রথম স্ত্রী অগুস্তা লা তোরে'র মৃত্যুর পর আবিমায়েল গুজমানের প্রেমিকা এবং স্ত্রীও হন।
তিনি ১৯৮৯ সাল থেকে চেয়ারম্যান গঞ্জালো'র সঙ্গে বিবাহিত। ২০১৪ সালে, তিনি "মেমোরিয়াস ডেসডে নেমেসিস" নামক বইটি প্রকাশ করেন, যা তাদের অভিজ্ঞতার গল্প বলে।
ইপারাগুইর্রে ১৯৯২ সালে লিমায় তার সঙ্গী, শাইনিং পাথের প্রতিষ্ঠাতা আবিমায়েল গুজমান সহ আটক হন। ১৯৯২ সালে, তাকে একটি গোপন সামরিক ট্রাইব্যুনাল কর্তৃক আজীবন কারাদণ্ড প্রদান করা হয়। সেনডেরো লুমিনোসো (শাইনিং পাথ) একটি সন্ত্রাসী সংগঠন হিসেবে পরিচিত, যা পেরুর মাওবাদী বিপ্লবী দলের অংশ। ২০০৪ সালে তাকে একটি বেসামরিক আদালতে নতুন বিচার দেওয়া হয়, তবে সেই বিচারটি অচল ঘোষণা করা হয়। ২০০৬ সালে তৃতীয় বিচার শেষে, ইপারাগুইর্রে এবং গুজম্যান উভয়ই আবার আজীবন কারাদণ্ডপ্রাপ্ত হন।
২০১০ সালের ২০ আগস্ট, কারাবাসের সময়, ইপারাগুইর্রে কারাগারে থাকা আবিমায়েল গুজমানের সাথে বিবাহবন্ধনে আবদ্ধ হন। ১৯৭০-এর দশকে ইপারাগুইর্রে যখন গুজমানের সঙ্গে পরিচিত হন, তখন তিনি অগুস্তা লা তোরের সঙ্গে বিবাহিত ছিলেন, যিনি তখন শাইনিং পাথের দ্বিতীয় শীর্ষ নেতা ছিলেন। ১৯৮৮ সালে লা তোরে মারা গেলে, ইপারাগুইর্রে সংগঠনে তার পদ গ্রহণ করেন। তবে লা তোরেকে আইনত মৃত ঘোষণা করা হয় মাত্র ২২ বছর পর, ২০১০ সালে। এরপর গুজমান পুনরায় বিবাহ করতে সক্ষম হন এবং সে বছরই ইপারাগুইর্রের সঙ্গে বিবাহবন্ধনে আবদ্ধ হন।
এই বিবাহের অনুমতি পেতে, প্রথমে তারা পেরু সরকারের বিরুদ্ধে একটি সংক্ষিপ্ত অনশন ধর্মঘট পালন করেন, কারণ তাদের বিবাহের সুযোগ দেওয়া হচ্ছিল না। ২০১০ সালের এপ্রিল মাসে, তৎকালীন রাষ্ট্রপতি আলান গার্সিয়া তাদের বিবাহের অনুমতি দেন, কারণ তার মতে, তাদের শাস্তি মৌলিক অধিকার থেকে বঞ্চিত করার কথা নয়। তবে, এই বিবাহের ফলে তাদের একসঙ্গে থাকার সুযোগ তৈরি হয়নি, কারণ আজীবন কারাদণ্ডের শাসন অনুযায়ী বৈবাহিক সাক্ষাতের অনুমতি নেই।
২০২১ সালের ১১ সেপ্টেম্বর আবিমায়েল গুজমানের মৃত্যু হয়। নেক্রোপসি নং ৩২৬-২১ অনুযায়ী, তার মৃত্যু দ্বিপার্শ্বিক নিউমোনিয়ার কারণে ঘটে, এলেনা ইপাররাগুইরেকে সর্বোচ্চ নিরাপত্তাবেষ্টিত কারাগারে স্থানান্তর করা হয়, কারণ তিনি চোরিয়োসের ভার্জেন দে ফাতিমা কারাগার থেকে, যেখানে তিনি আজীবন কারাদণ্ড ভোগ করছিলেন, ফোনকল করেছিলেন। তার স্বামীর মৃত্যুর খবর প্রকাশের পর, এলেনা ইপারাগুইর্রের সঙ্গে সকল যোগাযোগ বন্ধ করে দেওয়া হয় এবং "পেরুর কারা নিরাপত্তা ও বিধি লঙ্ঘন" করার অভিযোগে তার বিরুদ্ধে শৃঙ্খলাভঙ্গের তদন্ত শুরু হয়।
গ্রন্থ: "মেমোরিয়াস ডেসডে নেমেসিস", আবিমায়েল গুজমান-এর সহলেখকত্বে রচিত, ২০১৪ সালে প্রকাশিত।
সুজান ওস্টেন

কার্লোটা সুজান ওস্টেন (২০ জুন ১৯৪৪ - ২৮ অক্টোবর ২০২৪) ছিলেন একজন সুইডিশ চলচ্চিত্র পরিচালক, মঞ্চ পরিচালক এবং চিত্রনাট্যকার। তিনি "দ্য মোজার্ট ব্রাদার্স" ছবির জন্য "২২তম গুল্ডব্যাগে" পুরস্কার অনুষ্ঠানে সেরা পরিচালকের পুরস্কার জিতেছেন। 
সুজান ওস্টেন ১৯৪৪ সালের ২০ জুন স্টকহোমে জন্মগ্রহণ করেন। তিনি ছিলেন হাতিয়ার নির্মাতা কার্ল অটো ওস্টেন (১৯১২-১৯৭০) -এর কন্যা। কার্ল নাৎসি শাসনকালে থেকে সুইডেনে পালিয়ে এসেছিলেন। সুজানের মা ছিল চলচ্চিত্র সমালোচক গের্ড ওস্টেন। পুরুষ-শাসিত চলচ্চিত্র শিল্পে গের্ড ওস্টেনের চলচ্চিত্র পরিচালনার হতাশাজনক প্রচেষ্টাই ছিল মেয়ে সুজানের প্রথম চলচ্চিত্র "মাম্মা" (১৯৮২) -এর বিষয়বস্তু। সুজানের বাবা-মা ১৯৪১ সালে বিয়ে করেছিলেন কিন্তু সুজান যখন ছোট ছিলেন তখনই তাদের বিবাহবিচ্ছেদ ঘটে। ১৯৬৩ সালে, ওস্টেন ভিগবিহোমস্কোলান উচ্চ বিদ্যালয় থেকে যেখানে ভাষা এবং সৃজনশীল বিষয়ের উপর স্নাতক ডিগ্রি অর্জন করেন। এরপর তিনি লুন্ড বিশ্ববিদ্যালয়ে শিল্প, সাহিত্য এবং ইতিহাস অধ্যয়ন করেন, যেখানে তিনি বিশ্ববিদ্যালয়ের নাট্যদলের নির্দেশনা শুরু করেন।
ওস্টেন ২০২৪ সালের ২৮ অক্টোবর ৮০ বছর বয়সে মারা যান। মৃত্যুর আগে তার হৃদযন্ত্রের অস্ত্রোপচার করা হয়েছিল। 
ওস্টেন প্রথমে টেলিভিশনের জন্য নির্মিত দুটি চলচ্চিত্রে কাজ করেন করেন। "মোয়া ওস্টেন ওচ স্টেলা ("মোয়া, ওস্টেন এবং স্টেলা) নামক টেলিভিশন চলচ্চিত্রটির চিত্রনাট্য লেখিকা ছিলেন ওস্টেন। এরপর তিনি "বার্ন আই আফ্রিকা" (আফ্রিকায় শিশুরা) নামক টেলিভিশন চলচ্চিত্রের পরিচালনা করেন।
সুজানের নির্দেশিত প্রথম পূর্ণদৈর্ঘ্য চলচ্চিত্র ছিল মাম্মা (১৯৮২)।
তার মঞ্চ প্রযোজনার মতো, তার চলচ্চিত্রগুলিও রাজনৈতিক বিষয়ের উপর ভিত্তি করে রচিত। উদাহরণস্বরূপ; ১৯৯০ সালে তার পরিচালিত চলচ্চিত্র "স্কাইডস্যাঙ্গেলন" ("দ্য গার্ডিয়ান অ্যাঞ্জেল", ১৯৯০) চলচ্চিত্রটি রাজনৈতিক সন্ত্রাসবাদকে কেন্দ্র করে নির্মিত, যার পটভূমি ২০শ শতকের শুরুর দিকে সুইডেনে গণতন্ত্রের দাবিতে সংঘটিত দাঙ্গা। অন্যদিকে "তালা! দেত আ’র সো মর্কত" ("স্পিক আপ! ইটস সো ডার্ক") চলচ্চিত্রটি ১৯৮০ ও ৯০ এর দশকে সুইডেনে ছড়িয়ে পড়া নতুন নাৎসিবাদের ঢেউ এবং সুইডিশ তরুণদের বেকারত্বের মধ্যে সম্পর্ক নিয়ে নির্মিত। "তা"অন্যদিকে "তালা! দেত আ’র সো মর্কত" ("স্পিক আপ! ইটস সো ডার্ক") চলচ্চিত্রটি ১৯৮০ ও ৯০ এর দশকে সুইডেনে ছড়িয়ে পড়া নতুন নাৎসিবাদের ঢেউ এবং সুইডিশ তরুণদের বেকারত্বের মধ্যে সম্পর্ক নিয়ে নির্মিত।
"ব্রোদেরনা মোজার্ট" ("দ্য মোজার্ট ব্রাদার্স", ১৯৮৬) চলচ্চিত্রের পরিচালনার জন্য ওস্টেন ১৯৮৭ সালে সুইডেনের গুল্ডবাগে পুরস্কার অনুষ্ঠানে শ্রেষ্ঠ পরিচালক হিসেবে সম্মানিত হন। "দ্য গার্ডিয়ান অ্যাঞ্জেল" ১৯৯০ সালে কান চলচ্চিত্র উতসবে আন সার্টেন রিগার্ড সম্মাননার জন্য নির্বাচিত হয়েছিল।
২০১৪ সালের নভেম্বরে, "সুইডিশ ফিল্ম ইনস্টিটিউটএর" পক্ষ থেকে ওস্টেনকে সুইডেনের প্রথম শিশু চলচ্চিত্র দূত নিযুক্ত করা হয়। এই ভূমিকায়, ওস্টেন দেশের শিশুদের জন্য নির্মিত চলচ্চিত্রের উন্নয়নের জন্য কাজ করেছিলেন। সুইডেনের চলচ্চিত্রের এই বিশেষ পদটির স্থাপনা হয়েছিল ২০১৫ সালে।
মা: জ্বীন ৩

মা: জ্বীন ৩ হলো ২০২৫ সালের একটি বাংলা ভাষার বাংলাদেশী ভৌতিক চলচ্চিত্র। জাজ মাল্টিমিডিয়ার ব্যানারে প্রযোজনার পাশাপাশি গল্প, চিত্রনাট্য ও সংলাপ লিখেছেন আব্দুল আজিজ এবং পরিচালনা করেছেন কামরুজ্জামান রুমান। প্রধান চরিত্রে অভিনয় করেছেন সজল নূর ও নুসরাত ফারিয়া। এটি জ্বীন (২০২৩) ও (২০২৪) চলচ্চিত্র ধারাবাহিকের তৃতীয় কিস্তি।
চলচ্চিত্রটি ঈদে প্রেক্ষাগৃহে মুক্তি পায় এবং দর্শকদের কাছ থেকে মিশ্র প্রতিক্রিয়া পায়। তবে ঈদে মুক্তি প্রাপ্ত অন্য চলচ্চিত্রের তুলনায় দর্শক চাহিদা কম থাকায় দুই সপ্তাহের মধ্যে স্টার সিনেপ্লেক্স থেকে সিনেমাটি নামিয়ে ফেলা হয়। 
সুমন নামে একটি ছেলে অলৌকিক ভাবে বেঁচে ফেরে। বিশ্ববিদ্যালয়ের মনোবিজ্ঞানের শিক্ষক বিজয় তাঁর শিক্ষার্থী ও চেয়ারম্যান কন্যা ফারিয়ার অনুরোধে গ্রামে আসেন এই রহস্য উন্মোচন করতে। সুমন ও ফারিয়া একই গ্রামের বাসিন্দা এবং ফারিয়ার দৃষ্টিতে সুমনের ফিরে আসার ঘটনা যুক্তির বাইরে।
বিজয় বিজ্ঞানমনস্ক মানুষ হিসেবে ঘটনাটিকে বিশ্লেষণ করতে চান বাস্তবতার চোখে। কিন্তু গ্রামে আসার পর থেকেই তিনি নানা অস্বাভাবিক ও অদ্ভুত ঘটনার মুখোমুখি হতে থাকেন। একসময় তিনিও রহস্যের জালে জড়িয়ে পড়েন এবং বুঝে উঠতে পারেন না কোনটা বাস্তব আর কোনটা কল্পনা।
২০২৩ সালে প্রথম কিস্তি জ্বীন, ২০২৪ সালে ছবির দ্বিতীয় অধ্যায় । এরপর তৃতীয় পর্ব হিসেবে জ্বীন চলচ্চিত্র ধারাবাহিকের তৃতীয় সিনেমা জ্বীন ৩ মুক্তি পায়। সিনেমাটি ময়মনসিংহের বাস্তব ঘটনার ছায়া অবলম্বনে নির্মাণ করা হয়েছে বলে দাবি করা হয়। 
সিনেমাটির চিত্রগ্রহণ হওযার সময় আবদুন নূর সজলের যুক্ত হওয়ার কথা প্রকাশ করা হলেও সিনেমার কাজ সম্পূর্ণ হয়ে যাওয়ার পর নায়িকা হিসেবে নুসরাত ফারিয়ার নাম প্রকাশ করা হয়। এই চলচ্চিত্রের মাধ্যমে নুসরাত ফারিয়া সাত বছর পর জাজ মাল্টিমিডিয়ার সিনেমায় ফেরেন। 
২০২৫ সালের ২৪ মার্চ বাংলাদেশ চলচ্চিত্র সার্টিফিকেশন বোর্ড থেকে সর্ব সাধরণের সামনে প্রদর্শনের অনাপত্তি সনদ পায়। 
‘কন্যা’ শিরোনামের গানটির কথা লিখেছেন রবিউল ইসলাম জীবন এবং গানটি গেয়েছেন ইমরান মাহমুদুল ও দিলশাদ নাহার কনা। ইউটিউবে কুড়ি দিনে গানটি এক কোটিরও বেশিবার দেখা হয়।
চলচ্চিত্রটি ২০২৫ সালের ৩১শে মার্চ ঈদুল ফিতর উপলক্ষে বরবাদ, জংলি, দাগি, চক্কর ৩০২ ও অন্তরাত্মার সাথে সংঘর্ষে বাংলাদেশের প্রেক্ষাগৃহে মুক্তি পায়। 
জ্বীন ৩ সিনেমার এক সংবাদ সম্মেলনে জানানো হয়, সিনেমা হলে মুক্তির ৪ মাসের মধ্যে আইস্ক্রিনে প্রকাশ করা হবে।
সুস্মিতা মোহান্তি

ডঃ সুস্মিতা মোহান্তি (জন্ম ১৯৭১) একজন ভারতীয় মহাকাশযান নকশাকার, মহাকাশ উদ্যোক্তা এবং জলবায়ু কর্মকাণ্ডের একজন সমর্থক। তিনি মহাকাশ সম্পর্কিত বিষয়গুলিতে তাঁর গবেষণার জন্য সুপরিচিত। তিনি ২০০৯ সালে ভারতের প্রথম বেসরকারি মহাকাশ স্টার্ট-আপ, আর্থ-টুঅরবিট-এর সহ-প্রতিষ্ঠা করেন। তিনি বিশ্বের একমাত্র মহাকাশ উদ্যোক্তা যিনি এশিয়া, ইউরোপ এবং উত্তর আমেরিকা এই তিনটি মহাদেশে কোম্পানি শুরু করেছেন। সুস্মিতা হলেন সেই অল্প কিছু লোকের মধ্যে একজন যিনি আর্কটিক এবং অ্যান্টার্কটিকা উভয় স্থানেই ভ্রমণ করেছেন।
তিনি কটকে জন্মগ্রহণ করেন এবং আহমেদাবাদে বড় হয়ে ওঠেন। তাঁর বাবা নীলমণি মোহান্তি ভারতীয় মহাকাশ গবেষণা সংস্থার প্রাক্তন বিজ্ঞানী ছিলেন। বাবার থেকে তিনি মহাকাশ গবেষণায় উৎসাহিত হয়েছিলেন।
তিনি গুজরাট বিশ্ববিদ্যালয় থেকে বৈদ্যুতিক প্রকৌশলে স্নাতক ডিগ্রি এবং আহমেদাবাদের জাতীয় নকশা ইনস্টিটিউট থেকে শিল্প নকশায় স্নাতকোত্তর ডিগ্রি অর্জন করেছেন। তিনি স্ট্রাসবার্গের আন্তর্জাতিক মহাকাশ বিশ্ববিদ্যালয় থেকে মহাকাশ অধ্যয়নে স্নাতকোত্তর ডিগ্রি অর্জন করেছেন।
তিনি ২০০১ সালে সান ফ্রান্সিসকোতে অবস্থিত একটি মহাকাশ পরামর্শ সংস্থা মুনফ্রন্টের সহ-প্রতিষ্ঠা করেন, এটি মহাকাশ উদ্যোক্তা হিসেবে তাঁর প্রবেশের সূচনা করে। তিনি ২০০৪ সালে অস্ট্রিয়ার ভিয়েনায় একটি মহাকাশ স্থাপত্য এবং নকশা সংস্থা লিকুইফার সিস্টেম গ্রুপ (এলএসজি)-এর সহ-প্রতিষ্ঠা করেন। ক্যালিফোর্নিয়ায় থাকাকালীন তিনি দশ বছরেরও বেশি সময় ধরে আমেরিকান ইনস্টিটিউট অফ অ্যারোনটিক্স অ্যাণ্ড অ্যাস্ট্রোনটিক্স অ্যারোস্পেস আর্কিটেকচারের একজন বিশিষ্ট সদস্য হিসেবেও দায়িত্ব পালন করেছিলেন। ২০০৫ সালে, আন্তর্জাতিক সহযোগিতা প্রচারের জন্য তাঁকে আন্তর্জাতিক অর্জন পুরস্কারে ভূষিত করা হয়। ২০১২ সালে "ফিনান্সিয়াল টাইমস" ম্যাগাজিনের নজরে থাকা ২৫ জন ভারতীয়ের তালিকায় তাঁকে অন্তর্ভুক্ত করা হয় এবং ২০১৭ সালে "ফরচুন" ম্যাগাজিনের প্রথম প্রচ্ছদেও তাঁর স্থান হয়।
তিনি ২০১৬ থেকে ২০১৯ সাল পর্যন্ত টানা তিন বছরের জন্য ওয়ার্ল্ড ইকোনমিক ফোরামের গ্লোবাল ফিউচার কাউন্সিল ফর স্পেস টেকনোলজিসে মনোনীত হয়েছিলেন। ২০১৯ সালের জন্য বিবিসির বিশ্বজুড়ে ১০০ জন অনুপ্রেরণাদায়ক এবং প্রভাবশালী নারীর তালিকায় তাঁকে অন্তর্ভুক্ত করা হয়েছিল।
সিসেলা কাইল

সিসেলা মারিয়া কাইল (জন্ম: ১৭ মার্চ ১৯৫৭, সুইডেনের গোথেনবার্গের ওর্গ্রিতে ) একজন সুইডিশ অভিনেত্রী, নাট্য পরিচালক এবং কৌতুকাভিনেতা।
সিসেলা কাইলের পিতামাতার নাম পার গুনার কাইল এবং গানহিল্ড কাইল নে কার্লসনের। তিনি গোথেনবার্গের বহিঃস্থ অঞ্চল পার্টিলেতে বড় হয়ে উঠেছেন। 
তিনি নাটক ও থিয়েটারের প্রতি খুব আগ্রহী ছিলেন এবং গোথেনবার্গের একটি নাট্য দলের সদস্যও ছিলেন। ১৯৭৬ সালে বতিনি একজন অস্থায়ী শিক্ষক হিসেবে কাজ শুরু করেন এবং ১৯৭৮ সালে তাকে স্টকহোমের থিয়েটার স্কুলে ভর্তি করা হয়। তিনি পিটার স্টর্মার, জেসিকা জানডেন, মারিয়া জোহানসন এবং টমাস নরস্ট্রোমের -এর মতো প্রমুখ বিখ্যাত ব্যাক্তিদের সাথে একই ক্লাসে পড়াশোনা করেছেন। 
কাইল অসংখ্য নাট্য প্রযোজনায় অভিনয় করেছেন। তিনি স্টকহোম সিটি থিয়েটার, রয়েল ড্রামাটিক থিয়েটার, বুলেভার্ডটিটার্ন এবং হ্যামবার্গার বোর্সের মতো বেশ কয়েকটি নাট্য দলের সাথে যুক্ত ছিলেন। তিনি প্রথম দিকে একজন কৌতুকাভিনেতা হিসেবে নিজেকে প্রতিষ্ঠিত করেছিলেন। কাইল "রেভিজোর্ন" (১৯৯০) এবং "ওঙ্কেল ভাঞ্জা" (১৯৯৪) নাটকের প্রযোজনায়ও গুরুতর ভূমিকা পালন করেছিলেন। 
কাইল বিভিন্ন টেলিভিশন ধারাবাহিকেও অভিনয় করেছেন, যার মধ্যে রয়েছে এসভিটি-তে প্রচারিত "স্কেরগোর্ডসডক্টোর্ন", "তিয়াট ওম মাত" এবং "পিস্টভাক্ট।" কাইল "টিভি ফোর" -এ সম্প্রচারিত কৌতুক অনুষ্ঠান"পারলামেন্টেট"-এ কৌতুক অভিনেতা হিসেবে উপস্থিত ছিলেন। এছাড়াও, তিনি বছরের পর বছর সুইডেনের রেডিও অনুষ্ঠান "স্পানারনা"-তেও একাধিকবার অংশগ্রহণ করেছেন। 
কাইল সুইডেনের রেডিও অনুষ্ঠান "সোমার ই পি ওয়ান" -এ নিজের জীবন নিয়ে একাধিক পর্ব উপস্থাপন করেছেন, যেখানে তিনি ১৯৯৪, ২০০০, ২০০৫ এবং ২০১৯ সালে তার জীবনের বিভিন্ন অভিজ্ঞতা শেয়ার করেছেন। কাইল বেশ কয়েকবার বার্ষিক চলচ্চিত্র উৎসব গুল্ডব্যাগেন -এর উপস্থাপনার দায়িত্ব পালন করেছেন। 
কাইল "লিভেট আর এন শ্লাগার" (২০০০) এবং কৌতুকধর্মী চলচ্চিত্র "কপস" (২০০৩)-এ অভিনয় করেছেন। 
২০১১ সালে কাইল নাট্য পরিচালক হিসেবে আত্মপ্রকাশ করেন। তিনি স্টকহোম সিটি থিয়েটারে অ্যালান আইকবোর্নের "ভ্যেনার" নাটকটি পরিচালনা করেন। এছাড়াও, ক্যারিন মানহেইমারের "ই সিস্তা মিনিটেন" এবং ক্রিস লির "ডেট কান দু ড্রোমা ওম হিল্ডা" ইত্যাদি নাটক পরিচালনা করেছেন। 
পরবর্তী বছরগুলোতে তিনি এসভিটি চ্যানেলের ধারাবাহিক "ফ্রোকেন ফ্রিমানস ক্রিগ"-এ দাগমার ফ্রিমান চরিত্রে প্রধান ভূমিকায় অভিনয় করেছেন। 
২০১১ সাল থেকে, তিনি পের নারোস্কিনের সাথে সম্পর্কে রয়েছেন। 
কাইল নাট্যমঞ্চে তার অবদানের জন্য পাঁচবার গুল্ডমাস্কেন পুরস্কার পেয়েছেন।
জামালুদ্দিন ইসনাভি

জামাল আল-দীন আবু মুহাম্মাদ 'আব্দ আল-রাহীম ইবনে আল-হাসান আল-উমাবি আল-কুরাশি আল-ইসনাভি আল-শাফিঈ আল-মিশারি ( (সাধারণত জামালুদ্দিন ইসনাভি নামে পরিচিত) ছিলেন একজন সুন্নি মিশরীয় পণ্ডিত। তিনি শাফিঈ আইনশাস্ত্র, আইনি তত্ত্ব, কুরআনের ব্যাখ্যা এবং আরবি ব্যাকরণে বিশেষজ্ঞ ছিলেন।
জামালুদ্দিন ইসনাভি ৭০৪ হিজরি সালের জিলহজ মাসের শেষে (জুলাই ১৩০৬ খ্রিস্টাব্দ) এসনায় জন্মগ্রহণ করেন। তিনি অল্প বয়সে কুরআন মুখস্থ করেন এবং পড়তে-লিখতে শিখেন। এরপর তিনি কায়রোতে যান। সে যুগে শিক্ষার্থীরা জ্ঞান অর্জনে মিশরে যেত। ৭২১ হিজরি/১৩২১ খ্রিস্টাব্দে তিনি বিজ্ঞানের বিভিন্ন বিষয়ের দিকে ঝুঁকে পড়েন। তার মুখস্থ করার ক্ষমতা ভালো ছিল। প্রথমে তিনি আরবি ভাষার প্রতি আগ্রহী হন এবং ব্যাকরণে খ্যাতি অর্জন করেন। তিনি আবু হায়্যান আল-গারনাতির কাছ থেকে ভাষাবিজ্ঞান শিখেন। আবু হায়্যান তাকে বলেছিলেন, “আমি তোমার বয়সে এমন কাউকে দেখিনি।” তখন আল-ইসনাওয়ির বয়স ছিল মাত্র ২০ বছর, কিন্তু তার বোঝার ক্ষমতা, বুদ্ধি এবং প্রতিভা তার বয়স ছাড়িয়ে যায়। আল-আসনাভি ফিকহ, উসূল আল-ফিকহ, তাফসির এবং ভাষাবিদ্যার প্রতি তার আগ্রহ অব্যাহত রেখেছিলেন। তার সময়ের শীর্ষস্থানীয় পণ্ডিতদের কাছ থেকে এসব বিষয়ে শিক্ষা নেন। তাদের মধ্যে উল্লেখযোগ্য ছিলেন শেখ আল-ইসলাম তাকি আল-দিন আল-সুবকি । তিনি ফিকহ, উসুল আল-ফিকহ, তাফসির এবং আরবি ভাষায় পারদর্শী হন। তার সময়কে কাজ, গ্রন্থ রচনা ও শ্রেণীকরণের জন্য ভাগ করে নেন। 
আল-ইসনাভি ২৭ বছর বয়সে পৌঁছানোর আগেই আহমেদ ইবনে তুলুন মসজিদে তাফসির শিক্ষা দেওয়ার জন্য বসেন। তখন তিনি মিশরে বৈজ্ঞানিক ও ফিকহ বিষয়ক জ্ঞানের একটি প্রদীপ হিসেবে পরিচিত ছিলেন। তার এবং মন্ত্রী ইবনে কাজউইনার মধ্যে একটি ঘটনা ঘটে। ফলে এতে শাফিঈদের নেতৃত্বে তার অবস্থানকে শেষ করে দেয়। তিনি মিশরের বিশ্ববিদ্যালয় শিক্ষকতা করেন। এর মধ্যে রয়েছে রয়্যাল স্কুল, আল-ইকবাহিয়া এবং আল-ফাদিলিয়া। তিনি বেশিরভাগ সময় লেখালেখিতে ব্যয় করতেন। জ্ঞানের ছাত্ররা তাকে গ্রহণ করে এবং অনেকে তার কাছ থেকে উপকৃত হয়। 
জামালুদ্দিন ইসনাভির অনেক ছাত্র ছিল, যাদের মধ্যে কেউ কেউ তাদের সময়ে বিখ্যাত হয়েছিলেন; তাদের মধ্যে:
জামালুদ্দিন ইসনাভি রবিবার রাতে, ৭৭২ হিজরিতে ১৮ জমাদিউল -আউয়াল ইন্তেকাল করেন। কায়রোর সুফি কবরস্থানের কাছে তাকে সমাহিত করা হয়। 
ইবনে হাজার আল-আসকালানী তাঁর সম্পর্কে বলেন: ““তিনি একজন দক্ষ ফকিহ, পরামর্শদাতা, উপকারী এবং ন্যায়পরায়ণ শিক্ষক ছিলেন। তিনি ধার্মিকতা, ধর্মপরায়ণতা, ভদ্রতা এবং নম্রতায় বিশিষ্ট ছিলেন। " জালাল আল-দীন আল-সুয়ুতি বলেন: "শাফিঈ নেতৃত্ব তার মৃত্যুর পর শেষ হয়ে যায়।" 
জয়ন আল-দ্বীন আল-ইরাকী তার সম্পর্কে বলেছেন:“তিনি বিজ্ঞানে কাজ করেছেন যতক্ষণ না তিনি তার সময়ের একমাত্র বিশিষ্ট ব্যক্তি হয়ে ওঠেন। তিনি তার সময়ে শাফিঈদের শায়খ ছিলেন এবং উপকারী গ্রন্থ রচনা করেছেন। মিশরেরর ছাত্ররা তার কাছ থেকে শিক্ষা গ্রহণ করেছে। তিনি চেহারায় সুন্দর, স্বভাবে নম্র এবং অত্যন্ত দয়ালু ছিলেন।”
জামালুদ্দিন ইসনাভি একজন প্রখ্যাত লেখক ছিলেন। তিনি আইনশাস্ত্র, আইনশাস্ত্রের নীতিমালা, কুরআনের বিজ্ঞান এবং আরবি ভাষার মতো বিভিন্ন বিষয়ের উপর বই লিখেছেন:
সবিতা জয়রাজ

সবিতা জয়রাজ একজন ভারতীয় পোশাক ডিজাইনার (পোশাক পরিকল্পক) এবং অভিনেত্রী, যিনি মালয়ালম সিনেমায় কাজ করেন।
নব্বইয়ের দশকে মালায়ালাম চলচ্চিত্র জগতে একজন পোশাক ডিজাইনার হিসেবে সবিতা তার কর্মজীবন শুরু করেন। তিনি নয়টি মালায়ালাম চলচ্চিত্র এবং একটি হিন্দি চলচ্চিত্রে পোশাক পরিকল্পক হিসেবে কাজ করেছিলেন। "কন্নকি" চলচ্চিত্রে পোশাক ডিজাইনের জন্য সবিতা সেরা পোশাক ডিজাইনার হিসাবে কেরালা রাজ্য পুরস্কার জিতেছিল। পরবর্তীতে তিনি চলচ্চিত্রে ছোট ছোট চরিত্রে অভিনয় শুরু করেন। সবিতা অভিনেতা জয়রামের সাথে পাকর্ণত্তম চলচ্চিত্রে মুখ্য ভূমিকায় অভিনয় করেন। ২০১৭ সালে তিনি "প্রকৃতি" নামের একটি স্বল্পদৈর্ঘ্য চলচ্চিত্রে অভিনয় করেন, যেখানে তিনি একজন আলোকচিত্রীর চরিত্রে অভিনয়। তিনি জয়রাজের পুরস্কারপ্রাপ্ত ছবি "ওটাল"-এ মলি নামে একজন করুণাময় মাতৃস্থানীয়া চরিত্রের ভূমিকায় অভিনয় করেছিলেন।
সবিতা জয়রাজ চলচ্চিত্র নির্মাতা জয়রাজের সাথে বিবাহিত। তারা বেশ কয়েকটি প্রকল্পে একসাথে কাজ করেছেন। তাদের দুই সন্তান রয়েছে, ধনু জয়রাজ এবং কেশব জয়রাজ।
সোমা মণ্ডল

সোমা মণ্ডল (জন্ম ১৯৬৩) একজন ভারতীয় ব্যবসায়ী, যিনি ২০২১ সালের ১লা জানুয়ারী থেকে ২০২৩ সালের ৩০শে এপ্রিল পর্যন্ত স্টিল অথরিটি অফ ইন্ডিয়ার (সেইল) সভাপতি হিসেবে দায়িত্ব পালন করেছিলেন। বর্তমানে, ২০২৩ সালের ১ মে থেকে তিন বছরের জন্য তিনি ভারত সরকার কর্তৃক গঠিত পাবলিক এন্টারপ্রাইজেস সিলেকশন বোর্ডের (পিইএসবি) সদস্য। সোমা মণ্ডল কেবল "সেইল"-এর প্রথম মহিলা কার্যকরী পরিচালকই নন, তিনি কোম্পানির প্রথম মহিলা সভাপতিও ছিলেন। চেয়ারপারসন হিসেবে তিনি কর্পোরেশনের প্রধান নির্বাহীও ছিলেন। "সেইল" থেকে অবসর গ্রহণের পর, সোমা মণ্ডল এখন পাবলিক এন্টারপ্রাইজ সিলেকশন বোর্ডের সদস্য। শিল্পে তাঁর অপরিসীম অবদানের জন্য তিনি "ইস্পাতের রানী" নামে পরিচিত হয়েছেন, সোমা মণ্ডল ২০২২ এবং ২০২৩ সালে ফোর্বস কর্তৃক "বিশ্বের ১০০ জন সবচেয়ে ক্ষমতাধর নারীর" তালিকায় অন্তর্ভুক্ত হয়েছেন (২০২৩ সালে ৭০তম স্থান)।
সোমা মণ্ডল ভুবনেশ্বরের একটি বাঙালি মধ্যবিত্ত পরিবারে জন্মগ্রহণ করেন এবং বড় হয়ে ওঠেন। তাঁর বাবা ছিলেন একজন কৃষি অর্থনীতিবিদ। তিনি ১৯৮৪ সালে রাউরকেলার ন্যাশনাল ইনস্টিটিউট অফ টেকনোলজি থেকে ইলেকট্রিক্যাল ইঞ্জিনিয়ারিংয়ে স্নাতকোত্তর ডিগ্রি অর্জন করেন।
ধাতু শিল্পে সোমার ৩৫ বছরেরও বেশি অভিজ্ঞতা রয়েছে। তিনি নালকোতে একজন স্নাতক প্রকৌশলী প্রশিক্ষণার্থী হিসেবে তাঁর কর্মজীবন শুরু করেন এবং ২০১৪ সালে নালকোতে পরিচালক (বাণিজ্যিক) হিসেবে দায়িত্ব গ্রহণ করেন। তিনি ২০১৭ সালের মার্চ মাসে সেইল-এ পরিচালক (বাণিজ্যিক) হিসেবে যোগদান করেন। তিনি ২০২০ সালের ডিসেম্বরে অবসর গ্রহণকারী অনিল কুমার চৌধুরীর কাছ থেকে মহারত্ন পিএসইউ-এর চেয়ারপারসনের দায়িত্ব গ্রহণ করেন। তাঁর মেয়াদকালে, ২০২২ অর্থবছরে, "সেইল" প্রথমবারের মতো ১ লক্ষ কোটি টাকার রাজস্বের মাইলফলক অতিক্রম করে, ১ লক্ষ কোটি টাকার বেশি ব্যবসা সম্পন্ন ভারতীয় কোম্পানিগুলির একটি অভিজাত ক্লাবে প্রবেশ করে।
বিভিন্ন শিল্প ফোরামে অবদানের জন্য সোমা অ্যালুমিনিয়াম শিল্পে সুপরিচিত। ২০২১ সালের মার্চ মাসে তিনি কেন্দ্রীয় সরকারের পাবলিক এন্টারপ্রাইজেসের প্রতিনিধিত্বকারী সংস্থা স্ট্যাণ্ডিং কনফারেন্স অফ পাবলিক এন্টারপ্রাইজেস (স্কোপ) এর চেয়ারপারসন নির্বাচিত হন।
২০২৩ সালে, সোমা মণ্ডল ইটিপ্রাইম উইমেন লিডারশিপ অ্যাওয়ার্ডসে 'সিইও অফ দ্য ইয়ার' সম্মানিত হন।
আফ্রিজেন

আফ্রিজেন বায়োলজিক্স অ্যান্ড ভ্যাকসিনস একটি দক্ষিণ আফ্রিকান ওষুধ কোম্পানি। আফ্রিজেন একটি কোভিড ভ্যাকসিন তৈরি করেছে এবং যক্ষ্মা এবং এইচআইভির জন্য mRNA ভ্যাকসিন নিয়ে কাজ করছে। এটি কেপটাউন মেট্রোপলিটন পৌরসভা শহরে অবস্থিত।
বরোদা ক্রিকেট অ্যাসোসিয়েশন স্টেডিয়াম

বরোদা ক্রিকেট অ্যাসোসিয়েশন স্টেডিয়াম (বিসিএ স্টেডিয়াম) বা কোটাম্বি স্টেডিয়াম, যা বড়োদরা আন্তর্জাতিক ক্রিকেট স্টেডিয়াম নামেও পরিচিত, এটি ভারতের গুজরাত রাজ্যের বড়োদরায় অবস্থিত ক্রিকেট স্টেডিয়াম। এই স্টেডিয়ামটি ঘরোয়া দল বরোদা ক্রিকেট অ্যাসোসিয়েশনের স্বাগতিক মাঠ হিসেবে ব্যবহৃত হয়।
২০২৪ সালে এই মাঠটি ওয়েস্ট ইন্ডিজ মহিলা দলের ভারত সফরে প্রথমবারের মতো আন্তর্জাতিক ক্রিকেট ম্যাচ আয়োজন করেন। এই স্টেডিয়ামে সফরের তিনটি ওডিআই ম্যাচ অনুষ্ঠিত হয়।
জানুয়ারি ২০১৫-এ, গুজরাত সরকার এবং বরোদা ক্রিকেট অ্যাসোসিয়েশনের মধ্যে স্টেডিয়ামটির জন্য একটি সমঝোতা স্মারক স্বাক্ষরিত হয়, যা ২৯ একর জমি উন্নয়নের জন্য ২০০ কোটি টাকা ব্যয়ে বড়োদরার উপকণ্ঠে কোটাম্বিতে অবস্থিত স্টেডিয়ামটি তৈরি করা হবে। বরোদা ক্রিকেট অ্যাসোসিয়েশনের সদস্য অমিত পারিখ এবং বরোদা ক্রিকেট অ্যাসোসিয়েশনের সভাপতি প্রণব আমিনের নেতৃত্বে স্টেডিয়ামটি নির্মিত হয়েছিল।
যাইনুদ্দিন ইউসুফ শারাফুদ্দিন

যাইনুদ্দিন ইউসুফ শারাফুদ্দিন ( কুর্দি : زەین الدین یوسف کوڕی شەرەف الدین ) বা জেনেদ্দীন বা জেনেদিন ১৪শ শতাব্দীর একজন সুন্নি মুসলিম পণ্ডিত ছিলেন। একই সাথে তিনি কাজী (ইসলামী বিচারক) এবং সুফিবাদের 'আদাউইয়া তরিকার প্রাক্তন প্রধান ছিলেন।
যাইনুদ্দিন জাওইয়াতে (সুফি আশ্রম) লেখা একটি শিলালিপি অনুসারে, তার বংশধরের ব্যক্তিরা বনু উমাইয়া গোত্র থেকে এসেছে। শিলালিপিতে তার সম্পূর্ণ বংশধর যেভাবে উল্লেখ করা হয়েছে: "জয়েন আদ-দ্বীন, শরফ আদ-দ্বীনের পুত্র, আল-হাসানের পুত্র, 'আদির পুত্র, সাখরের পুত্র, 'আদির পুত্র, মুসাফিরের পুত্র, ইসমাইলের পুত্র, মুসার পুত্র, আল-হাসানের পুত্র, মারওয়ানের পুত্র, আল-হাকামের পুত্র এবং উমাইয়ার পুত্র" । এই বংশধারার ক্রম আদাউইয়া তরিকার প্রধান শেখ আদি'র সাথে সংযুক্ত। এছাড়া উমাইয়া খিলাফত এবং পরবর্তীতে বনু উমাইয়া গোত্রের পূর্বপুরুষ উমাইয়ার সাথেও এই বংশধারার ক্রম সংযুক্ত।
তার পিতা শরফ আদ-দীন ইবনে আল-হাসান মঙ্গোল আক্রমণের সময় নিহত হন। পরে যাইনুদ্দিন 'আদাউইয়া তরিকার প্রধানের পদ গ্রহণ করেন। তবে একের পর এক মঙ্গোল শাসকদের আক্রমণ হওয়ার কথা ভেবে ও নিজের নিরাপত্তার কথা চিন্তা করে তিনি এই পদ থেকে সরে দাঁড়ান। তিনি মঙ্গোলদের তরিকার বিরুদ্ধে আক্রমণ করা থেকে বিরত রাখার জন্য ফাখর আদ-দিন ইবনে আদি নামে একজন প্রবীণকে তরিকার নতুন প্রধান নিযুক্ত করেন। ফাখর আদ-দিনের স্ত্রী মঙ্গোল বংশোদ্ভূত ছিলেন। এরপর যাইনুদ্দিন জ্ঞান অর্জন এবং ইবাদতে নিজেকে নিবেদিত করার জন্য তার জন্মভূমি ছেড়ে মিশরে চলে যান।
মামলুক শাসক কালাউনের রাজত্বকালে তিনি কাজী হিসেবে দায়িত্ব পালন করেন। জায়েন আদ-দীন এক সাধাসিধে ও সন্ন্যাসীসুলভ জীবনযাপন করতেন। এছাড়া তিনি বেশিরভাগ সময় ইবাদতে রত থাকতেন। তিনি ১৩২৪ বা ১৩২৫ সালে কায়রোতে তার নিজস্ব জাওইয়াতে ইন্তেকাল করেন।
কায়রোর ঐতিহাসিক কারাফা নেক্রোপলিসে অবস্থিত জায়েন আদ-দিনের সমাধি একসময় জাওইয়া(আধ্যাত্মিক মঠ) ছিল। মামলুক স্থাপত্যশৈলীতে এই সমাধিসৌধটি নির্মাণ করা হয়। ১২৯৭ বা ১২৯৮ সালের দিকে মিশরে থাকা 'আদাউইয়া তরিকার' অনুসারীরা সমাধিসৌধটি নির্মাণ করেন। কেউ কেউ এই সমাধিসৌধটিকে একই নামের জয়েন আদ-দিন ইউসুফ আবু আল-মাহাসিনের বলে মনে করে থাকেন। তিনি মামলুক শাসক আল-নাসির মুহাম্মদের বিরুদ্ধে একটি ব্যর্থ বিদ্রোহের নেতৃত্ব দিয়েছিলেন।
অঙ্কু পাণ্ডে

অঙ্কু পাণ্ডে (জন্ম বিশাখাপত্তনম, ১৩ই নভেম্বর ১৯৭০) ভারতের উত্তরাখণ্ডের নৈনিতাল থেকে আসা একজন চলচ্চিত্র প্রযোজক।
ভায়াকম১৮ মোশন পিকচার্সের সৃজনশীল প্রধান হিসেবে, শিল্পে নতুন প্রতিভা এবং ফ্র্যাঞ্চাইজি প্রবর্তনের দায়িত্ব অঙ্কু পালন করেছেন।
তিনি সকল প্রচার মাধ্যম এবং বিনোদন মঞ্চ জুড়ে কাজ করেছেন। তিনি একজন সম্পাদক হিসেবে তাঁর কর্মজীবন শুরু করেন এবং তারপর বিভিন্ন তথ্যচিত্র এবং টেলিভিশন বিজ্ঞাপন পরিচালনা ও প্রযোজনা করেন।
তিনি লস অ্যাঞ্জেলেসের আমেরিকান ফিল্ম ইনস্টিটিউটের একজন প্রাক্তন ছাত্রী।<ref name="http://indianexpress.com/"></ref>
অঙ্কু নৈনিতালের সেন্ট মেরি'স কনভেন্ট হাই স্কুল থেকে স্কুলের এবং শিমলার সেন্ট বেডে'স কলেজ থেকে কলেজের পড়াশোনা করেছেন।
১৯৯৪ সালে তিনি দিল্লিতে চলে আসেন এবং দিলীপ পাড়গাঁওকর ও বিনোদ দুয়ার অধীনে সহকারী প্রযোজক এবং প্রতিবেদক হিসেবে তাঁর কর্মজীবন শুরু করেন। সেখান থেকে তিনি ফ্রেম্যান্টল ইণ্ডিয়ায় কাজ শুরু করেন। এরপর তিনি ব্যবসায়িক চ্যানেল বিআইটিভি-তে সম্পাদক হিসেবে যোগদান করেন। "গ্রাস ভ্যালি সুইচার"-এর ব্যবহার এবং সেইসঙ্গে "অ্যাভিড" ব্যবহার ক'রে সম্পাদনা করার প্রশিক্ষণপ্রাপ্ত প্রথম কয়েকজনের মধ্যে তিনি একজন ছিলেন। বিআইটিভির পর তিনি কর্পোরেট চলচ্চিত্রের পরিচালক ও সম্পাদক হিসেবে ফ্রিল্যান্স কাজ করেছেন, টিভির অনুষ্ঠান সম্পাদনা করেছেন, বিজ্ঞাপন ও তথ্যচিত্র পরিচালনা ও প্রযোজনা করেছেন। এরপর তিনি আমেরিকান ফিল্ম ইনস্টিটিউটে চলচ্চিত্র প্রযোজনায় স্নাতকোত্তর ডিগ্রি অর্জনের জন্য লস অ্যাঞ্জেলেসে চলে যান। ২০০৬ সালে ভারতে ফিরে আসার পর, তিনি মুম্বাই চলে যান এবং রাম গোপাল বর্মা প্রোডাকশনের সাথে তাঁর চলচ্চিত্র জীবন শুরু করেন। সেখানে তিনি একজন নির্বাহী প্রযোজক হিসেবে কাজ করেন। এরপর তিনি জাতীয় ও আন্তর্জাতিক চলচ্চিত্র স্টুডিওগুলির সাথে প্রযোজনার কাজ করেন। তিনি ওয়ার্নার ব্রাদার্স ইণ্ডিয়ার জন্য স্থানীয় উৎপাদনের ব্যবস্থা করেন।
অঙ্কু পাণ্ডে বালাজি টেলিফিল্মস গ্রুপের সহযোগী প্রতিষ্ঠান আল্ট বালাজীর প্রধান সৃজনশীল কর্মকর্তা ছিলেন। এরপর তিনি ভায়াকম১৮ মোশন পিকচার্সের "সৃজনশীল এবং উন্নয়ন" প্রধান হিসেবে যোগদান করেন। তিনি ভায়াকম১৮ মোশন পিকচার্সের জন্য নতুন প্রতিভা এবং ছোট বাজেটের চলচ্চিত্রের উপর দৃষ্টি নিবদ্ধ করার জন্য "টিপিং পয়েন্ট ফিল্মসও" শুরু করেছিলেন। তিনি এএলটিবালাজির জন্য "রাগিনী এমএমএস" উৎস তৈরি করেন এবং ভায়াকম ১৮ মোশন পিকচার্সের জন্য "গ্যাংস অফ ওয়াসেপুর, শয়তান, তনু ওয়েডস মনু" এবং "পেয়ার কা পঞ্চনামা" অনুমোদন করেন।
২০১৩ সাল থেকে, অঙ্কু তাঁর প্রযোজনা সংস্থা "মনোময় মোশন পিকচার্স প্রাইভেট লিমিটেডে" চলচ্চিত্র উন্নয়ন এবং প্রযোজনা করছেন।
২০২০ সালে, তিনি শাবানা আজমি এবং সানজিদা শেখ অভিনীত একটি ভৌতিক / রহস্যময় চলচ্চিত্র, "কালী খুহি" প্রযোজনা করেন। ছবিটি নেটফ্লিক্সের একটি মূল প্রযোজনা।
অঙ্কু হলেন হৃতিক রোশন এবং দীপিকা পাড়ুকোন অভিনীত "ফাইটার" চলচ্চিত্রের একজন প্রযোজক, এই ছবিটি ২০২৪ সালের ২৫শে জানুয়ারী প্রেক্ষাগৃহে মুক্তি পায়।
আরএম সিং

রাহি মহিন্দর সিং, যিনি আরএম সিং নামেই বেশি পরিচিত, একজন পাঞ্জাবিভাষী ভারতীয় চিত্রশিল্পী, চিত্রকর এবং শিক্ষক। তিনি শিল্পী শোভা সিংয়ের অধীনে পড়াশোনা করেছিলেন। তিনি অনেক গুরুত্বপূর্ণ পুরুষ ও নারীর ছবি এঁকেছেন এবং তার প্রতিকৃতি ভারতের সংসদ এবং ভারতের রাষ্ট্রপতি ভবনে প্রদর্শিত হয়েছে।
ওসিয়েকি লেবোর্স্কি রেলওয়ে স্টেশন

ওসিয়েকি লেবোর্স্কি হল পোল্যান্ডের ওসিয়েকি লেবোর্স্কি ( পোমেরানিয়ান ভোইভোডশিপ ) -এ অব্যবহৃত পিকেপি রেল লাইন ২৩০ -এর একটি অকার্যকর পিকেপি রেলওয়ে স্টেশন। এটি গ্রামের বাইরে এক কিলোমিটারেরও বেশি দূরে ওসিয়েকি লেবোর্স্কি এবং লুবলেওয়ের মধ্যবর্তী রাস্তার পাশে অবস্থিত।
রাজশ্রী পাথি

রাজশ্রী পাথি (জন্ম: ১৫ এপ্রিল ১৯৫৬) তামিলনাড়ুর কোয়েম্বাটুরের একজন ভারতীয় উদ্যোক্তা। তিনি রাজশ্রী গ্রুপ অফ কোম্পানিজ-এর চেয়ারপারসন এবং ব্যবস্থাপনা পরিচালক, তিনি ইণ্ডিয়া ডিজাইন ফোরামের প্রতিষ্ঠাতা। রাজশ্রী গ্রুপের বিভিন্ন দিকে ব্যবসায়িক মনোযোগ রয়েছে, এর মধ্যে রয়েছে খাদ্য ও কৃষি, জ্বালানি, ভ্রমণ, স্বাস্থ্য, আতিথেয়তা এবং শিল্পকলা। কনটেমপ্লেট আর্ট গ্যালারি এবং সিওসিসিএ-এর মাধ্যমে রাজশ্রী পাথি কোয়েম্বাটুরে পরিবেশনা শিল্প এবং সমসাময়িক শিল্প আন্দোলনেরও প্রচার করেন।
রাজশ্রী পাথি হলেন পিএসজি পরিবারের বিখ্যাত শিল্পপতি জি ভারদরাজের মেয়ে, তাঁরা তেলুগু। তিনি লক্ষ্মী মিলসের চেয়ারম্যান এবং ব্যবস্থাপনা পরিচালক এস পাথির সাথে বিবাহবন্ধনে আবদ্ধ।
রাজশ্রী সুগার্স অ্যাণ্ড কেমিক্যালস লিমিটেড হল এমন একটি কোম্পানি যাদের আগ্রহ চিনি, ডিস্টিলারি, বিদ্যুৎ উৎপাদন এবং জৈবপ্রযুক্তির মতো সমন্বিত ক্ষেত্রগুলিতে রয়েছে। এটি তাঁর বাবা জি ভারদরাজ প্রতিষ্ঠা করেছিলেন। রাজশ্রী পণ্যের পরিসরের মধ্যে রয়েছে সাদা চিনি, অ্যালকোহল, জৈব সার, জৈব-পণ্য এবং শক্তি।
উইসোকি মাজোইকি

উইসোকি মাজোইকি ( ; ) হল উত্তর-পূর্ব পোল্যান্ডের পোডলাস্কি ভয়েভোডশিপের একটি শহর। এটি Wysokie Mazowieckie কাউন্টির রাজধানী। জনসংখ্যা ১০,০৩৪ .
লেডি ঝাং (পূর্ব উ)

লেডি ঝাং (তৃতীয় শতাব্দী - ২৫৩ খ্রিস্টাব্দ) ছিলেন তিন রাজ্যের একজন চীনা সম্ভ্রান্ত মহিলা। তিনি পূর্ব উ রাজবংশের যুবরাজ সান হের প্রধান স্ত্রী ছিলেন। তিনি ছিলেন ঝাং চেং- এর কন্যা এবং ঝাং ঝাও- এর নাতনী। উপরন্তু, তিনি ঝুগে কে- এর ভাগ্নী ছিলেন।
লেডি ঝাং-এর বাবা ঝাং চেং তার প্রথম স্ত্রীকে হারানোর পর, ঝাং ঝাও চু্গে জিনের কন্যাকে তার দ্বিতীয় স্ত্রী হিসাবে গ্রহণ করতে চেয়েছিলেন। তবে ঝাং চেং, যিনি চু্গে জিনের বন্ধু ছিলেন এবং বয়সে খুব বেশি বড় ছিলেন না, তিনি দ্বিধাগ্রস্ত ছিলেন। পরবর্তীতে, সুন চুয়ানের অনুরোধে ঝাং চেং শেষ পর্যন্ত চু্গে জিনের কন্যাকে বিয়ে করেন এবং তাদের ঘরেই লেডি ঝাং জন্ম নেন। লেডি ঝাং-এর একজন সৎভাই ছিলেন, ঝাং ঝেন, যিনি একই মায়ের সন্তান ছিলেন। পরবর্তীতে, লেডি ঝাং লু কাংকে বিয়ে করেন।
পূর্ব উ-র শাসক সুন চুয়ান তার তৃতীয় পুত্র সুন হের সঙ্গে লেডি ঝাং-এর বিয়ের আয়োজন করেন এবং এমনকি সুন হেকে নির্দেশ দেন যাতে তিনি ঝাং চেংকে শ্বশুর হিসাবে সম্মান করেন। সুন হে ও লেডি ঝাং-এর সম্পর্ক শান্তিপূর্ণ ছিল এবং তিনি তার কাকা ঝাং শিউ-এর কাছে যাওয়ার আমন্ত্রণ পান।
২৫১ খ্রিস্টাব্দে, সুন হেকে নানইয়াংয়ের রাজপুত্র হিসাবে নিযুক্ত করা হয় এবং তিনি চাংশায় বসবাস করতে থাকেন। পরবর্তীতে, যখন সুন লিয়াং সিংহাসনে আরোহণ করেন, লেডি ঝাং চেন চিয়ানকে সম্রাজ্ঞী মায়ের কাছে স্মারকলিপি পেশ করার জন্য পাঠান এবং একই সঙ্গে তার মাতৃকুলের কাকা, চু্গে কেকে দেখতে পাঠান, যিনি তখন ক্ষমতায় ছিলেন। চু্গে কে চেন চিয়ানকে বলেছিলেন, "লেডি ঝাংকে বলো, একদিন আমি তাকে সকল নারীর ওপরে স্থান দেব।" তবে কিছুদিনের মধ্যেই, সুন জুন চু্গে কেকে হত্যা করেন। চু্গে কের এই কথা অনেকেই সুন হেকে পুনরায় প্রতিষ্ঠা করার ইঙ্গিত হিসাবে দেখেছিলেন, তাই সুন জুন ও সুন লুবান সুন হেকে সিনদু কাউন্টিতে নির্বাসিত করেন এবং তার মৃত্যুদণ্ড কার্যকর করার নির্দেশ দেন।
সুন হে বিদায় নেওয়ার সময় লেডি ঝাং বলেছিলেন, "ভালো হোক বা মন্দ, আমি তোমার সঙ্গেই থাকব। আমি একা বেঁচে থাকতে পারব না।" এরপর, এই দম্পতি একসঙ্গে আত্মহত্যা করেন। সুন হাও-এর জন্মদাতা মা, লেডি হে, সুন হাও ও তার তিনজন ছোট ভাইকে বড় করে তোলেন।
পরবর্তীতে, সুন হাও সিংহাসনে বসলে তার মা লেডি হেকে সম্রাজ্ঞী ও সম্রাজ্ঞী মা হিসাবে মর্যাদা দেওয়া হয়, তবে তার জন্মদাতা মায়ের কথা কোথাও উল্লেখ করা হয়নি।
লেডি ঝাং ও সুন হের কনিষ্ঠ পুত্র, সুন জুন, পরবর্তীকালে সুন হাও-এর নির্দেশে মৃত্যুদণ্ডপ্রাপ্ত হন। তাদের একটি কন্যাও ছিল, যিনি একজন রাজকুমারীর মর্যাদায় লু জিংকে বিয়ে করেছিলেন।
পলিনা হাসুন

পলিনা হাসুন ( ; ১৮৯৫–১৯৬৯) ছিলেন একজন ইরাকি সাংবাদিক এবং শিক্ষক, যিনি ইরাকে প্রথম নারী হিসেবে একটি ম্যাগাজিন প্রতিষ্ঠা ও প্রকাশ করেছিলেন।
তিনি "লাইলা" নামক একটি ম্যাগাজিন প্রতিষ্ঠা করেন, যা ১৯২৩ থেকে ১৯২৫ সাল পর্যন্ত চালু ছিল। পলিনা হাসুন ইরাকি সমাজে নারীর অবস্থান এবং তাদের অধিকার নিয়ে গুরুত্বপূর্ণ ভূমিকা পালন করেছিলেন।
হাসুন ১৮৯৫ সালে অটোমান সাম্রাজ্যে (বর্তমান জর্ডানের একটি অঞ্চলে) জন্মগ্রহণ করেন। তার বাবা ছিলেন মেসোপটেমিয়া থেকে এবং মা ছিলেন সিরিয়ান। তাদের পরিবার অটোমান সাম্রাজ্যের বিভিন্ন এলাকায় ঘুরে বেড়াতো, যা এখন সিরিয়া, ফিলিস্তিন ও জর্ডানের অংশ। তারা কিছুদিন মিসরেও বসবাস করেছিলেন, তারপর তিনি বাগদাদে স্থায়ী হন।
সেখানে তিনি নারী জাগরণ ক্লাব-এর অন্যতম প্রতিষ্ঠাতা সদস্য ছিলেন। ১৯২৪ সালে যখন ইরাকের সংবিধান প্রণয়ন পরিষদের উদ্বোধন হয়, পলিনা হাসুন পরিষদের কাছে আবেদন করেন যে, নতুন রাষ্ট্রে নারীদের রাজনৈতিক অংশগ্রহণ থেকে বাদ দেওয়া উচিত নয়। পরিষদের একজন সদস্য, আমজাদ আল-উমারি, নির্বাচনী আইনে থাকা "পুরুষ" শব্দটি মুছে দিয়ে নারীদের অন্তর্ভুক্ত করার প্রস্তাব দেন, তবে তা গ্রহণযোগ্য হয়নি।
সাংবাদিকতায় আগ্রহী হাসুন ১৯২৩ সালে "লায়লা" প্রতিষ্ঠা করেন। এটি এমন একটি ম্যাগাজিন ছিল, যেখানে "বিজ্ঞান, শিল্প, সাহিত্য, সমাজ ও গৃহস্থালির সাথে সম্পর্কিত সব নতুন ও উপকারী" বিষয় প্রকাশিত হতো। প্রথম সংখ্যা প্রকাশিত হয় ১৫ অক্টোবর ১৯২৩ সালে। ম্যাগাজিনটি দুই বছর চলেছিল এবং শেষ সংখ্যা প্রকাশিত হয় ১৫ আগস্ট ১৯২৫ সালে।
হাসুন আর্থিক সমস্যার কারণে এটি বন্ধ করতে বাধ্য হন। পাশাপাশি তার বিরুদ্ধে চলা নারীবিরোধী প্রচারাভিযানের ফলে তিনি বাগদাদ ছেড়ে যেতে বাধ্য হন। তিনি ১৯২৫ সালের ডিসেম্বরে ইরাক ত্যাগ করেন।
"লায়লা" ম্যাগাজিনকে ইরাকের প্রথম নারীবাদী সাময়িকী হিসেবে বিবেচনা করা হয়। 
এছাড়া, তিনি বাগদাদের একটি বালিকা বিদ্যালয়ের প্রধান শিক্ষিকার দায়িত্বও পালন করেছিলেন।
তার পরবর্তী জীবন সম্পর্কে খুব বেশি তথ্য পাওয়া যায় না। তিনি ১৯৬৯ সালে মৃত্যুবরণ করেন।
হাসুনকে ইরাকের প্রথম নারী সাংবাদিক এবং দেশের একজন নারীবাদী পথিকৃৎ হিসেবে গণ্য করা হয়।
প্রিয়া প্রকাশ

প্রিয়া প্রকাশ (জন্ম ১৯৯০) একজন ভারতীয় ব্যবসায়ী এবং নির্বাহী। তিনি হেলথ-সেট-গো-এর প্রতিষ্ঠাতা এবং সিইও।
প্রিয়া প্রকাশ ঋষি ভ্যালি স্কুল এবং লেডি শ্রী রাম কলেজ ফর উইমেনে পড়াশোনা করেছেন। ছোটবেলায়, অতিরিক্ত ওজনের জন্য তাঁকে নির্যাতন করা হত, যার ফলে কলেজে তার খাদ্যাভ্যাসের ব্যাধি দেখা দিয়েছিল। এটি তাঁকে ২০১২ সালে একটি জিমে যোগদানের জন্য অনুপ্রাণিত করে, সেখানে তাঁর একজন শারীরিক দক্ষতার প্রশিক্ষকের সাথে দেখা হয় যিনি তাঁকে স্বাস্থ্যকর খাবার খাওয়ার ব্যাপারে উৎসাহিত করেন।
প্রিয়া প্রকাশকে ফোর্বসের ২০১৮ সালের আণ্ডার ৩০ এশিয়ায় স্বাস্থ্যসেবা ও বিজ্ঞান বিভাগে পুরস্কৃত করা হয়েছিল এবং ২০১৮ সালে ইউনিলিভারের বর্ষসেরা তরুণ উদ্যোক্তা হিসেবে সম্মানিত করা হয়েছিল। তিনি ২০১৯ সালের গ্লোবাল সিটিজেন পুরস্কারও জিতেছেন।
কাজের পাশাপাশি তিনি দিল্লির রাজ্য স্তরের ভারোত্তোলক, টেডএক্স স্পিকার, ক্রসফিট এল১ প্রশিক্ষক এবং একজন উদ্যোগী স্বাস্থ্য ব্লগার।
লেডি শ্রী রাম কলেজ ফর উইমেন থেকে স্নাতক ডিগ্রি অর্জনের পর, প্রিয়া প্রকাশ ফিনান্সে কর্মজীবন শুরু করেন। ২০১৪ সালের মধ্যে, প্রকাশ "হেলথসেটগো" প্রতিষ্ঠা করেন, যার লক্ষ্য ছিল ভারত জুড়ে শিশুদের মধ্যে সুস্থ আচরণকে উৎসাহিত করা। তিন বছর পর, "হেলথসেটগো" ভারত জুড়ে ১৬টি হাসপাতাল, ৯০ জন ডাক্তার এবং ৩৫টি ক্লিনিকের সাথে অংশীদারিত্বে কাজ করছে।
২০১৮ সালে, "হেলথসেটগো"-এর সম্প্রসারণের কারণে প্রিয়া প্রকাশ ফোর্বসের এশিয়ার ৩০ বছরের কম বয়সী ৩০ জনের তালিকায় স্থান পেয়েছিলেন। তাঁর প্রতিষ্ঠানটি ৭০টি শহরের ৩০০ জনেরও বেশি ডাক্তার এবং শিক্ষককে প্রশিক্ষণ দিয়েছিল স্বাস্থ্যকর খাবার খাওয়ার প্রতি অন্যদের উৎসাহিত করার জন্য, এটি ৮০,০০০ এরও বেশি শিক্ষার্থীকে প্রভাবিত করেছে বলে অনুমান করা হয়। "হেলথসেটগো" স্কুলগুলিতে যে বাস্তবায়নগুলি যুক্ত করেছে তার মধ্যে একটি ছিল শিশুদের স্বাস্থ্য এবং বিকাশ পর্যবেক্ষণ করার জন্য স্কুল চলাকালীন স্বাস্থ্য মূল্যায়ন পরিচালনা করা। এর অর্থ হল রোগের প্রাথমিক লক্ষণগুলি দ্রুত ধরা পড়ে এবং তার সমাধান করা সম্ভব হয়। মেডিকেল পরীক্ষা শেষে, স্কুলগুলিকে ভবিষ্যতে স্বাস্থ্য সম্পর্কিত সমস্যাগুলি কিভাবে উন্নত করা যায় এবং মূল্যায়ন করা যায় সে সম্পর্কে পরামর্শ দেওয়া হয়েছিল। তিনি বিশ্ব স্বাস্থ্য দিবস উদযাপনের জন্য একটি বার্ষিক "হেলথসেটগো" রান আয়োজনেও সাহায্য করেছিলেন। পরের বছর, তিনি কার্টিয়ার উইমেন'স ইনিশিয়েটিভ অ্যাওয়ার্ডসের ফাইনালিস্ট ছিলেন। ডিসেম্বরের শেষের দিকে, তিনি সিসকো ইয়ুথ লিডারশিপ পুরস্কার জিতেছিলেন, যার মধ্যে "হেলথসেটগো"-কে দেওয়া $২৫০,০০০ অনুদান অন্তর্ভুক্ত ছিল।
অভিন্ন বংশধর

অভিন্ন বংশধর বলতে জীববিজ্ঞানের এমন একটি ধারণাকে বুঝায়, যা দ্বারা দুই বা ততোধিক নতুন প্রজাতির পূর্বপুরুষ হিসেবে একটি প্রজাতিকে ব্যাখ্যা করা যায়। আধুনিক বিবর্তনীয় জীববিজ্ঞানের মতে, পৃথিবীর সমস্ত জীব একক পূর্বপুরুষের বংশধর হতে পারে, যাকে সর্বশেষ সর্বজনীন সাধারণ পূর্বপুরুষ (LUCA) বলা হয়। অর্থাৎ, পৃথিবীর সমস্ত জীব—উদ্ভিদ, প্রাণী, ব্যাকটেরিয়া ও মানবসহ প্রতিটি জীবের উৎপত্তির শিকড় একটি সাধারণ পূর্বপুরুষের সঙ্গে যুক্ত।
প্রজাতি গঠনের (speciation) একটি ফল হল সাধারণ বংশধর, যেখানে একটি পূর্বপুরুষীয় জনগোষ্ঠী থেকে একাধিক নতুন প্রজাতির উদ্ভব ঘটে। দুটি প্রজাতির যে পূর্বপুরুষ যত বেশি কাছের (নিকট অতীতে অস্তিত্ব বিদ্যমান), তাদের মধ্যে মিলগত বৈশিষ্ট্য ততবেশি দেখা যায়। উদাহরণস্বরুপ, মানুষ ও শিম্পাঞ্জির অভিন্ন পূর্বপুরুষ ৫-৭ মিলিয়ন বছর পূর্বে, মানুষ ও কুকুরের আদি অভিন্ন পূর্বপুরুষ ৯০-১০০ মিলিয়ন বছর আগে পৃথিবীতে বাস করত। বর্তমানে পৃথিবীর সকল জীবের সর্বশেষ সর্বজনীন সাধারণ পূর্বপুরুষ (LUCA) আনুমানিক ৩.৯ বিলিয়ন বছর আগে বিদ্যমান ছিল। পৃথিবীতে জীবনের প্রাচীনতম দুটি প্রমাণ হলো: জীবজ উৎসের গ্রাফাইট, যা ৩.৭ বিলিয়ন বছর পুরনো শিলা থেকে পাওয়া গেছে, যা পশ্চিম গ্রীনল্যান্ডে আবিষ্কৃত হয়েছে। মাইক্রোবিয়াল ম্যাটের জীবাশ্ম, যা ৩.৪৮ বিলিয়ন বছর পুরনো বালুকাপাথরে পাওয়া গেছে, যা পশ্চিম অস্ট্রেলিয়ায় আবিষ্কৃত হয়েছে। বর্তমানে পৃথিবীর সমস্ত জীবের একটি সাধারণ জিনগত উত্তরাধিকার রয়েছে। তবে বিবর্তনের প্রাথমিক পর্যায়ে অনুভূমিক জিন স্থানান্তর (horizontal gene transfer - HGT) ব্যাপকভাবে ঘটেছিল, যা জীবন একক পূর্বপুরুষ থেকে এসেছে কিনা (মোনোফাইলি) সে সম্পর্কে প্রশ্ন তোলে। বিজ্ঞানীরা ৬,৩৩১টি সাধারণ জিনগুচ্ছ শনাক্ত করেছেন, যা পৃথিবীর সমস্ত প্রাণীর মধ্যে পাওয়া যায়। ধারণা করা হয়, এগুলো ৬৫০ মিলিয়ন বছর আগে প্রাক-ক্যামব্রিয়ান যুগে বসবাসকারী একটি সাধারণ পূর্বপুরুষ থেকে উদ্ভূত হয়েছে।
সর্বজনীন সাধারণ বংশধরের ধারণা প্রথমবারের মতো ১৮৫৯ সালে ব্রিটিশ প্রকৃতিবিদ চার্লস ডারউইন তাঁর বই "প্রজাতির উৎপত্তি"-এর শেষ বাক্যে প্রস্তাব করেন:
"জীবনের এই দৃশ্যটি মহত্ত্বপূর্ণ, যার বিভিন্ন ক্ষমতা কিছু নির্দিষ্ট রূপ বা একটিমাত্র রূপে প্রথমে প্রাণপ্রদত্ত হয়েছিল; এবং যে সময় এই গ্রহটি গুরুত্বজনিত নির্দিষ্ট আইন অনুসারে চক্রাকারে চলছিল, সে সময় এত সাধারণ একটি শুরু থেকে অসীম সুন্দর এবং চমৎকার রূপগুলি বিবর্তিত হয়েছে এবং হচ্ছে।"